qundao/data-zh-poetry huggingface dataset:
修庙学诗九章
作者：邵宝
朝代：明
体裁：四言诗

翼翼庙学，维邑于教。弦斯诵斯，自昔斯肇。有宫有墙，有坛有堂。孰今斯荒，乃或不蘉。（一章）御史来视，盍修曰亟。彼淫是驱，亦维我职。我其敢解，我材孰资。其萃有丘，孰其我釐。维范侯是咨。（二章）烨烨范侯，维秦之彦。既左京尹，徵文考献，乃躬克践。矧是政先，侯不是共。侯曰尔吏，尔徒尔工。（三章）曰斯斯石，曰斯斯木。乃楹乃桷，枉矫端复。乃髹乃涂，乃朱乃绿。祭有丽牲，射有栖鹄。（四章）古人有言，勿亟日成。侯旬侯月，亦莫我愆程。（五章）源源泮水，下通于溪。我庙维东，我学维西。有峨者阁，登登其阶。共维圣谟，式崇于丌。是训是稽。（六章）既考乃毕，有酒芬苾。有礼秩秩，有碑纪功，惟长御史之笔。（七章）御史崇正，诏有德音。我侯承只，式如其心。庶士向风。（八章）维我衣冠，其观继继。就不侯绳，而未克既。小子作诗，敢曰能雅。是篆是歌，以告来者。（九章）
借观楷木杖于成汝从诗以还之
作者：邵宝
朝代：明

楷木天然理最端，孔林千古挺高寒。谁将规作扶衰杖，合与周模一样看。
偶读盖岩传
作者：邵宝
朝代：明

六兽入室莫敢撄，岩也追格不税缨。仆分有死义无生，家为重兮身为轻。兽在途，剑在手。一狐歼，五狼走。我报主人我何有，有仆如岩主知否。
偶读罗圭峰所为张宗伯墓铭因感罗之知己情见乎词
作者：邵宝
朝代：明

磁龟山里访君时，坐对青灯各鬓丝。经国念深非我任，作人心苦有天知。晚惊妖鵩从何处，秋逐冥鸿信所之。只尺宁庵空墓草，旴江回首不胜悲。
偶过听松听竹间泉
作者：邵宝
朝代：明

削壁皴斧痕，下有洞如屋。积铁不知年，时许莓苔绿。
偶闻书香
作者：邵宝
朝代：明

少爱新书楮墨香，不辞书价借钱偿。坐来精舍还怀旧，海鹤诗中万卷堂。
偶饮野翁庄有怀翁他日相与之雅情见乎词用元人韵
作者：邵宝
朝代：明

相逢馆下屡宾阶，卷有新诗许我开。鬓未及年皤似雪，眼将入道碧于苔。良工心苦春收药，佳客盟寒晚折梅。酒罢题诗脩竹上，邻僧犹待野翁来。
僧圆显请记行窝以诗答之
作者：邵宝
朝代：明

随意云山放我歌，不须文字记行窝。梦回赤壁月还小，濯罢沧浪水更多。静定故知禅榻在，虚明今谓佛灯何。相逢莫认鹅湖寺，旧学无朋鬓欲皤。
僧歌
作者：邵宝
朝代：明

山中来往几年年，侍有双僧不论禅。我句僧歌还击节，隔林风叶送流泉。
元夕独坐
作者：邵宝
朝代：明

月光照灯夕，清赏人所同。而我独不乐，有亲在江东。江东岂无月，白发少欢容。念子未即见，厌见灯花红。冉冉天边云，悠悠江上峰。当食发长叹，何时得相从。
元夕过南沙南沙有诗用韵奉荅
作者：邵宝
朝代：明

月比昨宵昏，阶墀尚有痕。主人将就榻，童子正敲门。市上灯初静，斋中席旧温。阿咸能从我，病力独乘轩。
元夕过吴永年茗坐其孙某侍而弹琴
作者：邵宝
朝代：明

元宵处处笙歌酒，此处茶杯且听琴。白发主人应有兴，青天明月亦何心。糗餈似斗春盘巧，灯烛浑忘夜漏深。只尺桂岩成契阔，误将南市认山阴。
元宵后山行
作者：邵宝
朝代：明

一番料峭一番和，正月东风望后多。云倚诗坛仍几杖，雪残灯市剩笙歌。鬓愁对镜添霜雪，酒爱停杯起绿波。画到垂枝难着笔，吾吟如此老松何。
元日试笔荅浦文玉
作者：邵宝
朝代：明

轻著风吹柳，深将雨裛花。诗筒春有草，砚滴海无涯。历纪还元日，车书正一家。晴洲堪共眺，新水荻生芽。
八月二十九日门人华云来自汪司成器之所致吾师少师西涯先生之讣哭已有作
作者：邵宝
朝代：明

忽自司成得讣音，燕山湘水夜沈沈。百年恩义师兼父，千载文章古在今。无路可奔空缟素，有身堪铸乏黄金。京华北斗遥瞻处，泣对朱弦欲毁琴。
八龙冢
作者：邵宝
朝代：明

北原有荒邱，累累亘西东。相传自古昔，葬者汉八龙。一蛰呼不起，幽幽閟玄宫。适野见遗迹，徘徊仰高风。于嗟此神物，时用乃不终。孰为神君藏，孰为慈明封。千秋气不泯，化为草丛丛。立石当古道，我意将焉穷。
兰
作者：邵宝
朝代：明

天风一夜霜，萧然见秋野。兰蕙化为茅，亦有不化者。
兰畹尤翁以苏巾为贶奉谢
作者：邵宝
朝代：明

贻我苏巾果姓苏，畹翁亦本旧相呼。明朝戴我临泉水，更觉巾名似属吾。
冉泾书院十二咏 其一 曾侍亭
作者：邵宝
朝代：明

归养荷天恩，孔训闻自少。不敏请事斯，如闻提耳诏。
冉泾书院十二咏 其七 兰畹在
作者：邵宝
朝代：明

滋兰自骚人，香草以比德。九畹如井田，惟馨亦充塞。
冉泾书院十二咏 其三 燕居亭
作者：邵宝
朝代：明

客退解冠裳，坐我北轩下。我铭揭西楹，时时一瞻顾。
冉泾书院十二咏 其九 光霁桥
作者：邵宝
朝代：明

观莲忆濂翁，因得风月趣。忽然光霁生，乃在过桥处。
冉泾书院十二咏 其二 容春阁
作者：邵宝
朝代：明

一堂容万卷，长忆鹤翁诗。高阁日增崇，老至不自知。
冉泾书院十二咏 其五 嘉树亭
作者：邵宝
朝代：明

吾庭有嘉树，种自容春翁。百年益封殖，人歌召南风。
冉泾书院十二咏 其八 思濂沼
作者：邵宝
朝代：明

莲有君子德，爱多知者鲜。净植起香风，污泥任浅深。
冉泾书院十二咏 其六 八角台
作者：邵宝
朝代：明

斋前垒石台，台有八卦象。山中点易时，如坐兹台上。
冉泾书院十二咏 其十 静深径
作者：邵宝
朝代：明

新竹依旧径，竹长径益深。青春白昼永，爱尔君子心。
冉泾书院十二咏 其十一 圭冕二石
作者：邵宝
朝代：明

石出东野山，其形各有似。如冕复如圭，堂名称曾侍。
冉泾书院十二咏 其十二 雪浪石菖蒲
作者：邵宝
朝代：明

坡翁爱兹石，铭在莲花盆。吾以种菖蒲，珍重如前闻。
冉泾书院十二咏 其四 存一斋
作者：邵宝
朝代：明

先民递传恭，惟一益亲切。斋居诵新铭，敬对不敢亵。
冉泾书院十二咏·曾侍亭
作者：邵宝
朝代：明

归养荷天恩，孔训闻自少。不敏请事斯，如闻提耳诏。一堂容万卷，长忆鹤翁诗。高阁日增崇，老至不自知。客退解冠裳，坐我北轩下。我铭揭西楹，时时一瞻顾。先民递传恭，惟一益亲切。斋居诵新铭，敬对不敢亵。吾庭有嘉树，种自容春翁。百年益封殖，人歌召南风。斋前垒石台，台有八卦象。山中点易时，如坐兹台上。滋兰自骚人，香草以比德。九畹如井田，惟馨亦充塞。莲有君子德，爱多知者鲜。净植起香风，污泥任浅深。观莲忆濂翁，因得风月趣。忽然光霁生，乃在过桥处。新竹依旧径，竹长径益深。青春白昼永，爱尔君子心。石出东野山，其形各有似。如冕复如圭，堂名称曾侍。坡翁爱兹石，铭在莲花盆。吾以种菖蒲，珍重如前闻。
再作太白山人歌
作者：邵宝
朝代：明

吾闻太白之山倚西极，华岳崚嶒势相敌。上凌刚风太古雪尚寒，下抚苍茫鸟无力。吁嗟兹山有径不与终南通，士将避世往往游其中，超历万壑巢云松。伊昔丈人负刍者，危言曾动河汾公，至今谈麈流清风。孙君关中豪，仰止兹山高。自称山人巾葛白布袍，入山静坐观众妙，出指八极将翔翱。胸有五色文，眼底无青紫。名家自视出杜陵，走笔题诗乃如史。子长有语称董生，季主何心讥贾子。迩来五见江东春，南寻禹穴能知津。相逢下我东野拜，何人复谓秦无人。我作山人歌，物色其柰山人何。山林岁年晚，江海风雨多。山人不归太白空嵯峨。
再咏红梅
作者：邵宝
朝代：明

江头两株来越人，却依旧树争鲜新。竹松相与可偕老，桃杏不知应妒春。特书方将补月令，殊色乃复烦花神。倚阑独对东风语，万古清香真绝尘。
再用前韵
作者：邵宝
朝代：明

休将冥漠问山神，绣岭花开别样春。竹少千竿分两径，松高百尺抱三人。茶垆欲试新泉在，画壁曾看老衲真。内翰中书前辈行，閒来衰劣愧相因。
再用韵荅文玉兼赏佳句
作者：邵宝
朝代：明

秋月将弦夜，林居自老身。社无邀酒地，里有和诗人。照隐看悬鉴，穷玄拟驾轮。一明千里共，爱子笔如神。诏侍宁亲日，弦歌报主身。静中真乐地，病后有閒人。月水双涵镜，风天一转轮。达观无不可，碌碌恐劳神。
再用韵荅文玉兼赏佳句·其一
作者：邵宝
朝代：明

秋月将弦夜，林居自老身。社无邀酒地，里有和诗人。照隐看悬鉴，穷玄拟驾轮。一明千里共，爱子笔如神。
再用韵荅文玉兼赏佳句·其二
作者：邵宝
朝代：明

诏侍宁亲日，弦歌报主身。静中真乐地，病后有閒人。月水双涵镜，风天一转轮。达观无不可，碌碌恐劳神。
再至东海祠
作者：邵宝
朝代：明

东海祠何处，兹山旧所游。带缘禅语舍，衣为旅情留。鸟弄峰云定，花开涧水流。凭人订遗像，还似此翁不。
再至德州
作者：邵宝
朝代：明

奉使南来又德州，僧堂还记旧淹留。星明北极天初霁，风扫中原雾已收。野旷尚馀千里水，漕荒应负一年秋。咨询未尽皇华体，赋罢䍧羊独倚楼。
再至德州
作者：邵宝
朝代：明
体裁：七言律诗

奉使南来又德州，僧堂还记旧淹留。星明北极天初霁，风扫中原雾已收。野旷尚馀千里水，漕荒应负一年秋。咨询未尽皇华体，赋罢牂羊独倚楼。
再荅文玉
作者：邵宝
朝代：明

有客题新句，吴笺动墨花。市桥南北巷，邻屋两三家。江水初辞峡，溪金故出沙。病夫饶古意，极力谢浮华。
再荅文玉
作者：邵宝
朝代：明

殊方传美种，雨露共天恩。菹已供时荐，羹还劝客飧。梦基君亦蔡，学圃我应樊。莫道冰霜地，微阳复起元。
再荅文玉用前韵
作者：邵宝
朝代：明

市桥樱笋竞相珍，四月风光未尽春。病欲自医须此静，才难时用是吾真。南山地近无丛桂，沧海波深有一鳞。数亩小园千挺竹，野人家事不曾贫。
再荅王郡公
作者：邵宝
朝代：明

太守诗来老衲收，清风长满听松楼。为山坐雨谁三日，嗟我怀人又一秋。对酒且须诸客赋，省耕还及早春游。最怜多稼亭前月，夜夜光明照远洲。
再过清献祠
作者：邵宝
朝代：明

江回春水没荒矶，石上看诗记旧题。吾道百年开白日，公心千古映清溪。鹤留古貌何妨瘦，松长新枝尚恨低。却忆昔游如昨日，楚云遥接越东西。
再韵
作者：邵宝
朝代：明

老朽判为世所捐，定交今喜得青年。清泉白石非君事，行作蓬莱顶上仙。蓬莱路远未能之，水上枯槎也自奇。剑佩森森人似玉，群仙初谒太清时。
再韵·其一
作者：邵宝
朝代：明

老朽判为世所捐，定交今喜得青年。清泉白石非君事，行作蓬莱顶上仙。
再韵·其二
作者：邵宝
朝代：明

蓬莱路远未能之，水上枯槎也自奇。剑佩森森人似玉，群仙初谒太清时。
冬夜观树影
作者：邵宝
朝代：明

月树影在地，横斜复横斜。谁为水墨画，老笔全无华。又如春雷动，初惊蛰龙蛇。因之得篆法，锥铁行平沙。海云漾双玕，江风落孤楂。玄冬万景閟，嘉此独咨嗟。他宵有繁阴，莫向时人誇。
冬日与王元信访许东庐于梅里
作者：邵宝
朝代：明

携我平生友，东庐访故人。近来身更健，静里趣愈真。白屋支新柱，乌纱戴旧巾。不须谈世事，谈罢恐伤神。
冬日偶过听松南院
作者：邵宝
朝代：明

丈室东移去，南房自一家。树留不尽叶，菊有欲残花。日昃壶添酒，烟消灶熟茶。閒行甘淡味，休向俗人誇。
冬日山行与从者二僧
作者：邵宝
朝代：明

肩舆乘兴入山中，晴爱西风带北风。指点听松庵外路，冬青树老子初红。游从俗客不如僧，此语吾闻识者曾。今日山中逢二子，袈裟风引路登登。
冬日山行与从者二僧·其一
作者：邵宝
朝代：明

肩舆乘兴入山中，晴爱西风带北风。指点听松庵外路，冬青树老子初红。
冬日山行与从者二僧·其二
作者：邵宝
朝代：明

游从俗客不如僧，此语吾闻识者曾。今日山中逢二子，袈裟风引路登登。
凤阳谒陵
作者：邵宝
朝代：明

郁葱佳气接邱坛，真向乾坤得大观。岁举留都周册祝，月游原庙汉衣冠。九重陟降天应近，万世栽培地本宽。瞻仰不胜心颂在，无疆休与泰山安。
出郭
作者：邵宝
朝代：明

雪后行南郭，茅堂处处开。漫投新岁刺，偶接故人杯。径指梅如迓，帘看燕欲来。溪桥回首地，塔倚少城隈。
分司夜阅卷
作者：邵宝
朝代：明

肯信行台是隐居，手寒中夜尚披书。冰霜气逼庭初静，星斗光临户正虚。漫道相人如相马，极知观理似观鱼。九重方切真才念，独对青灯意有馀。
分宜道中
作者：邵宝
朝代：明

钟山洪口望铃冈，十里萦纡水石长。鸥鸟自忘争席老，桃花曾误问津郎。督师节远凭催鹢，视学碑荒愧憩裳。此去胜游须记取，春风三月过潇湘。
分胙馈东庐
作者：邵宝
朝代：明

病起乾坤大，秋分日夜中。山花还我径，露草更天风。膰俎分清庙，诗筒寄野翁。南楼明月夕，谁与一樽同。
分题黄鹤楼送少参丁元德赴湖南
作者：邵宝
朝代：明

大夫能赋爱登楼，五月云帆到鄂州。广汉长江俱万里，白云黄鹤已千秋。吴人猎远兼苍野，夏后祠荒带碧洲。他日甘棠应此是，有诗须向壁间留。
刘广德介夫至
作者：邵宝
朝代：明

千里缄书两日前，今朝丰采复依然。金莲寺里观风地，白鹿斋中听雨年。夜雪梦回开小径，秋涛观罢乏平川。梅花已有真消息，不用江南驿使传。
别后奉寄
作者：邵宝
朝代：明

司空劝驾朝天去，而我望如天上来。何处春风木榻下，山中白日草堂开。考亭最少立朝日，范老真多济世才。南极文星今北极，易台回首是三台。
别后忆张元之
作者：邵宝
朝代：明

敝裘羸马未胜寒，近别其如数会难。郢国书来心独切，江州衫在泪初乾。月明西寺陪僧坐，天阔东楼挟客看。忆昔不知今又昔，玉河风雪梦长安。
别后述事
作者：邵宝
朝代：明

他年曾泛日边槎，回首青山几梦家。林窄尚容千挺竹，圃荒犹剩一株茶。漫劳药饵扶吾病，岂有文章为国华。诗句未成归棹促，故人书到海南涯。
别庐山
作者：邵宝
朝代：明

山北山南几度游，春风到处得相留。鹿听李渤祠前晓，菊采陶潜宅畔秋。星落半湖苍岛出，泉分双涧白云流。五峰明月新亭兴，它夜江天独倚楼。
别王演之
作者：邵宝
朝代：明

驱马出国门，风动晨光绚。我怀方南驰，北望逾眷恋。之子何所来，昨别今再面。嘱予彊加餐，执手当觞饯。驾言询江东，畴应谢公选。微词不自竟，舆诵若为献。离筵纷陆离，宾客催入燕。举首复叮咛，上马君乃先。君言良过哉，相思泪如线。经纶予何知，浮云未成变。
别白鹿
作者：邵宝
朝代：明

五老峰前双涧流，洞门草长鹿呦呦。深云似与春长住，细雨何妨午未收。千里客怀频出使，数年吏事半藏修。明朝我放东风棹，分付山灵管素秋。
别罗太史景鸣用东坡韵
作者：邵宝
朝代：明

秋雨湿地无尘沙，萧然薄暮居官衙。人言此郡有岚瘴，八月桂树初开花。欲行未行待天霁，取道特过山人家。山人如鹤心万里，争林每笑群栖鸦。我昔对语尽长夜，别后四见春林葩。人间万事似泉水，谁哉鸿渐能尝茶。台前舞剑聊一试，楼上更鼓方三挝。悬河之论透骨爽，背痒安用麻姑爬。明朝分手各大笑，寻常为别何云嗟。赠君此曲当琼佩，报我万斛仙坛霞。
别都昌师生
作者：邵宝
朝代：明

三宿淹留四庙前，诸生日日候开船。情深东道天留客，心急南风夜梦仙。刚道旧游如传舍，漫看新赏又宾筵。沙边回首人堪画，青隐团山水接烟。
剑江道中
作者：邵宝
朝代：明

我携数卷书，歌诵剑江上。书中何所言，一一超形象。我心会其神，源泉莫知乡。中有几微存，欲语恐添障。安得凌长风，趋拜濂溪丈。
匏翁东庄杂咏九首 其一 东城
作者：邵宝
朝代：明

有圃城东偏，石梁度幽径。隐然见东城，不见东山胜。
匏翁东庄杂咏九首 其七 鹤洞
作者：邵宝
朝代：明

老鹤爱云栖，石洞自天凿。秋风时一声，飞云散寥廓。
匏翁东庄杂咏九首 其三 南港
作者：邵宝
朝代：明

南渡通西湖，晚多渔艇宿。人家深树中，青烟起茅屋。
匏翁东庄杂咏九首 其九 曲池
作者：邵宝
朝代：明

曲池如曲江，水清花可怜。池上木芙蓉，红映池中莲。
匏翁东庄杂咏九首 其二 竹田
作者：邵宝
朝代：明

楚云梦潇湘，卫水歌淇澳。吴城有竹田，亦有人如玉。
匏翁东庄杂咏九首 其五 全真馆
作者：邵宝
朝代：明

何处适馀兴，寻师谈道经。隔桥云满屋，钟磬晚泠泠。
匏翁东庄杂咏九首 其八 朱樱径
作者：邵宝
朝代：明

叶间缀朱实，实落绿成阴。一步还一摘，不知苔径深。
匏翁东庄杂咏九首 其六 耕息轩
作者：邵宝
朝代：明

陇上阅耕罢，北窗清卧风。豳诗读未了，梦已见周公。
匏翁东庄杂咏九首 其四 桑洲
作者：邵宝
朝代：明

汲溪灌桑树，叶多蚕亦稠。衣被尽天下，美哉真此洲。
匏翁东庄杂咏九首·东城
作者：邵宝
朝代：明

有圃城东偏，石梁度幽径。隐然见东城，不见东山胜。楚云梦潇湘，卫水歌淇澳。吴城有竹田，亦有人如玉。南渡通西湖，晚多渔艇宿。人家深树中，青烟起茅屋。汲溪灌桑树，叶多蚕亦稠。衣被尽天下，美哉真此洲。何处适馀兴，寻师谈道经。隔桥云满屋，钟磬晚泠泠。陇上阅耕罢，北窗清卧风。豳诗读未了，梦已见周公。老鹤爱云栖，石洞自天凿。秋风时一声，飞云散寥廓。叶间缀朱实，实落绿成阴。一步还一摘，不知苔径深。曲池如曲江，水清花可怜。池上木芙蓉，红映池中莲。
十九日漫述用元夕韵柬坐客
作者：邵宝
朝代：明

满城风雨夜收灯，草色阶前看渐增。三载病躯才入市，一时诗兴敢题棚。绕门水可容舟泊，负郭山须借屐登。燕九有名何必问，匏翁诗向蓟门曾。
十八夜山堂见月又用韵
作者：邵宝
朝代：明

坐看夕殿散凉阴，山霭沉沉紫渐深。病后逢秋犹有兴，雨馀见月已无心。风回近浦留帆影，籁静中峰起磬音。醉舞不知吾老矣，桂花还学少时簪。
十六夜次前韵
作者：邵宝
朝代：明

六旬炎熯两旬阴，月到中秋雨意深。天上不违逢满数，人间却负望明心。扁舟牛渚空劳梦，一曲霓裳漫赏音。佳节莫教容易度，白头今已不胜簪。
十六日悔未及月华呈同赏诸君子
作者：邵宝
朝代：明

睡魔酣处月曾华，向我翻嫌见者誇。地下不知光是日，天边空指色如霞。晚来真合归谁咎，老去犹将拜此嘉。何许广寒堪问信，冰轮冉冉海东涯。
十四夜小酌
作者：邵宝
朝代：明

将圆未圆天上月，似老非老人间人。醉时歌调几年复，病起酒杯今夜新。多情不啻共千里，何地更堪容一尘。明日南楼独清咏，风吹星汉欲粼粼。
十四夜观冯佥宪大父戒轩公手制灯屏
作者：邵宝
朝代：明

尊壶左右鼎当中，上有灯屏出祖翁。政爱千缸光映月，更闻双管韵乘风。一时文字饮方洽，四世姻亲讲未穷。忽报山人折梅至，风雩还忆二泉东。
十四日观灯
作者：邵宝
朝代：明

前日方愁月负灯，夜来灯月兴还增。桥通碧水湾湾路，街覆青松处处棚。海上不知蓬岛隔，春来漫拟广寒登。少年乐事今如梦，驻马长安几度曾。
十月望日冯按察邀予登璨山高处观庐仙丹井至于新筑中台上台述兴二首
作者：邵宝
朝代：明

行过青山复璨山，几层云磴几松关。中岩泉落龙犹卧，上界坛高鹤未还。十月风清双篴远，五湖波阔一舟閒。凭君着我题名处，应在丹崖万仞间。几年高兴拟登台，此日肩舆偶上来。画里水曾誇震泽，望中山欲问蓬莱。风神似与仙灵遇，踪迹从教野老猜。日暮不须催返棹，东方明月正徘徊。
十月望日冯按察邀予登璨山高处观庐仙丹井至于新筑中台上台述兴二首·其一
作者：邵宝
朝代：明

行过青山复璨山，几层云磴几松关。中岩泉落龙犹卧，上界坛高鹤未还。十月风清双篴远，五湖波阔一舟閒。凭君着我题名处，应在丹崖万仞间。
十月望日冯按察邀予登璨山高处观庐仙丹井至于新筑中台上台述兴二首·其二
作者：邵宝
朝代：明

几年高兴拟登台，此日肩舆偶上来。画里水曾誇震泽，望中山欲问蓬莱。风神似与仙灵遇，踪迹从教野老猜。日暮不须催返棹，东方明月正徘徊。
十贤祠用唐人韵
作者：邵宝
朝代：明

千年祠宇此重开，独为诸贤酹一杯。涧石不随龙化去，岭云还与鹤归来。春风谷远嘤嘤鸟，夜雨庭深点点苔。听罢雅歌宾客醉，共教童子汲泉回。
午热书事用西涯公韵公用杜韵
作者：邵宝
朝代：明

矮矮床如席地然，十分昼漏七分眠。铜槃水石自手弄，山阁风松犹梦牵。故人馈酒江浙上，童子诵书秦汉边。东街铃声冰水过，时向慈闱须买钱。古涧泉如为我然，松阴有石更堪眠。仰高长对山灵在，习静将胜尘务牵。大孤小孤汇泽畔，南高北高潮海边。人间山水即风月，清兴到时那用钱。
午热书事用西涯公韵公用杜韵·其一
作者：邵宝
朝代：明

矮矮床如席地然，十分昼漏七分眠。铜槃水石自手弄，山阁风松犹梦牵。故人馈酒江浙上，童子诵书秦汉边。东街铃声冰水过，时向慈闱须买钱。
午热书事用西涯公韵公用杜韵·其二
作者：邵宝
朝代：明

古涧泉如为我然，松阴有石更堪眠。仰高长对山灵在，习静将胜尘务牵。大孤小孤汇泽畔，南高北高潮海边。人间山水即风月，清兴到时那用钱。
华从龙在祗陀馈鹤顶梅次韵
作者：邵宝
朝代：明

十个梅题鹤顶丹，僧家澹泊助清酸。病须入药非无用，老负调羹正未安。他石倚云风骨瘦，我泉落涧露华寒。报君欲拓唐人篆，雨蚀莓苔迹已漫。
华从龙往祇陀读书诗以问之
作者：邵宝
朝代：明

别我诗仍物，先天第一花。新春乘野艇，斜日到僧家。雨化曾无力，风光渐有涯。相过知不远，石鼎试新茶。
华生云惠我端石侑以诗用韵答之
作者：邵宝
朝代：明

望望端州路几千，客来刚得遇陈泫。介心不减居山者，润色如初出水然。三岛东溟春渺邈，一星南极夜澄鲜。吾斋从此还增重，合寘西涯篆黻前。
华藏寺和玉林
作者：邵宝
朝代：明

涌金亭倚水云高，三月馀寒尚绮袍。古寺客来敲柳瘿，老僧门外扫松毛。天风欲定还舟楫，春色无端漫酒醪。独立苍茫思何限，吴山烟树越江涛。
南安谒濂溪先生祠
作者：邵宝
朝代：明

一脉濂溪水，中涵太极天。契符三圣后，冠冕四儒前。庭谒初除草，峰寻几问莲。略谙光霁在，有笔未能传。
南康寄陈分巡希冉时希冉之九江一日矣
作者：邵宝
朝代：明

江上春风酒一壶，南来拟共对鄱湖。夜深独听庐山雨，却放诗人赋小孤。
南昌感旧
作者：邵宝
朝代：明

舟行何处不通津，六载章江忆旧巡。南浦但知乘传客，西山独识倚楼人。坛松月静斋居夜，庭草风和燕坐春。还向东亭问丛竹，别来烟露几回新。
南沙宿知微房奉忆
作者：邵宝
朝代：明

信宿山中未得陪，老僧独为供茶杯。一时欠事庭无月，五里馀情野有梅。文会又从今日起，书评还待后人来。卧云字在南岩石，好谓知微莫遣苔。
南轩为陈廷仪赋
作者：邵宝
朝代：明

南轩何处是，负郭小桥东。客复来今雨，山如对此翁。有怀将献曝，无愠亦歌风。期日往称寿，老人星正中。
南麓为宜兴徐仲和赋
作者：邵宝
朝代：明

铜官盘据荆溪上，百里相看未了青。山麓平时堪别墅，水涯回处更幽亭。奇观爱入仙翁洞，隐迹愁干处士星。我识主人因静老，题诗遥贺草堂灵。
卜居次西涯公
作者：邵宝
朝代：明

偶侍西堂坐夕阴，可胜欢喜动幽襟。邻州卜筑闻新语，晚岁依归惬素心。不朽功言方远大，本佳山水更高深。愿教多植梧桐树，次第行听彩凤音。
卢侍御师邵书来言黄州定惠院海棠今岁甚盛此花余十一年前补植也师邵有作感而和之
作者：邵宝
朝代：明

齐安花满海棠枝，书到真胜梦见之。已喜栽培犹有地，却怜吟赏不同时。江边一舸还谁问，坡后千年又此诗。若论品题吾晚矣，为君聊复倒清卮。
卢侍御师邵言文正公除夕之梦
作者：邵宝
朝代：明

梦里题诗处，悠悠万古心。凤衰吴岳远，竹老楚江深。南极星方照，西涯月竟沈。绣衣能语我，歌苦不成音。
卧龙起
作者：邵宝
朝代：明

鼎三兮，卧龙起。表两陈，卧龙死。老龙跃，方未遐。少龙变，乃为蛇。卧龙嘘，已成云。云不雨，天昏昏。万古恨，臣无君。
卫河舟中
作者：邵宝
朝代：明

河水日以缩，河柳日以黄。凛风吹杲日，草上馀残霜。漕舟返从北，牵挽何匆忙。相逢问前路，群盗势且张。山东数千里，何人不奔亡。我师一当百，直气浮剑铓。万全待时至，左次非翱翔。我筮遇坤乾，方长欣初阳。剥极行见复，彼哉孰能当。所嗟六合中，真元化痍疮。欲哭复吞声，短歌不成章。
即席题扇
作者：邵宝
朝代：明

同向山中试茗来，松风高阁倚崔嵬。兴酣别院寻僧去，却爱幽花满路开。
又叠前韵荅邃翁先生二首
作者：邵宝
朝代：明

谁寄江南第一枝，岁寒如有物司之。天于北道留馀地，人为东君惜后时。太素风流难入画，半酣颜色最禁诗。平生鼎鼐心知在，且共西堂雪夜卮。金鼍山畔洞庭涯，咫尺寒香道路赊。雪夜不回仙客棹，春风元在相君家。地应有律能生黍，天亦多情为雨花。投我琼瑶何以报，拟将归向北堂誇。
又叠前韵荅邃翁先生二首·其一
作者：邵宝
朝代：明

谁寄江南第一枝，岁寒如有物司之。天于北道留馀地，人为东君惜后时。太素风流难入画，半酣颜色最禁诗。平生鼎鼐心知在，且共西堂雪夜卮。
又叠前韵荅邃翁先生二首·其二
作者：邵宝
朝代：明

金鼍山畔洞庭涯，咫尺寒香道路赊。雪夜不回仙客棹，春风元在相君家。地应有律能生黍，天亦多情为雨花。投我琼瑶何以报，拟将归向北堂誇。
又明日作
作者：邵宝
朝代：明

十年论道坐黄扉，多少文章上衮衣。绿野堂成才少息，碧山居在竟何归。昌黎山斗名方著，君实儿童事已非。愁绝两知亭外竹，声声萧瑟倚斜晖。
又明日作
作者：邵宝
朝代：明

方石东山各远行，朱弦还对老门生。酒边梅雪五年梦，诗里云山千里情。节击和歌声响应，囊留删稿字纵横。独怀他日抠趋地，欲向南屏问旧盟。
又明日作
作者：邵宝
朝代：明

明农疏入兴超然，刚道艰危已济川。晚岁乐无司马独，盛时忧有范公先。三朝天为留平格，一语民曾解倒悬。纵是门人脩谱录，隐功阴德恐难传。
又明日作
作者：邵宝
朝代：明

病久无书问起居，有书还复索亲书。但能数字何须楷，从此三年遂不虚。湖海却忘魂梦外，亭台犹想笑谈馀。静探月窟诗中意，舞罢莱衣每愧予。
又用前韵专咏松风
作者：邵宝
朝代：明

高阁松风似有神，骤如秋雨细如春。病馀每爱同游客，静里偏宜独听人。已向陶庐誇地远，更于庄籁认天真。眼前一片虚空界，童子何知问起因。
又用前韵寄林镇江
作者：邵宝
朝代：明

诗兴时来案牍边，故山风物自年年。渌分一水桥南北，青拥群峰屋后前。明月半窗空有梦，清风两腋竟何缘。秪应独上金山寺，吟倚沧江万里天。
又用唐人韵
作者：邵宝
朝代：明

九峰回处石泉幽，逝者应知感旧游。万里风烟吾白首，千年林壑此清流。松筠无恙时方晚，黍稷惟馨岁有秋。却忆匡庐歌啸地，几回春草鹿呦呦。
又用韵柬南沙
作者：邵宝
朝代：明

有风门独掩，寒径久无花。客舫维城角，吾庐傍水涯。閒将寻奕者，静复谢禅家。茗碗何堪供，山童掘笋芽。
又荅
作者：邵宝
朝代：明

雨突云冲势未徂，黄楼谁助长公苏。雷师此日威何有，风伯他年讼可无。灶引坎蛙将故侣，檐飞巢燕困新雏。长歌欲堕填河泪，万里东南一病夫。
又荅文玉
作者：邵宝
朝代：明

君子哉若人，千古此声实。玉如丸复丸，初筮得阳七。苦心中自藏，有房不营蜜。尚友濂溪翁，泛交亦何必。坐我小耶溪，相看眼如漆。根拨幸知花，自谓将食实。高才迥绝尘，名先建安七。清甘入人脾，霜馀啖新蜜。袖然首王廷，天定真可必。礼乐三千言，纵横墨如漆。无才甘退藏，观颐自求实。吾道负苍生，敢拟作者七。月夜照松苓，霜秋割崖蜜。莲房自君投，知味我应必。报君此山泉，无劳问胶漆。
又荅文玉·其一
作者：邵宝
朝代：明

君子哉若人，千古此声实。玉如丸复丸，初筮得阳七。苦心中自藏，有房不营蜜。尚友濂溪翁，泛交亦何必。坐我小耶溪，相看眼如漆。
又荅文玉·其三
作者：邵宝
朝代：明

无才甘退藏，观颐自求实。吾道负苍生，敢拟作者七。月夜照松苓，霜秋割崖蜜。莲房自君投，知味我应必。报君此山泉，无劳问胶漆。
又荅文玉·其二
作者：邵宝
朝代：明

根拨幸知花，自谓将食实。高才迥绝尘，名先建安七。清甘入人脾，霜馀啖新蜜。袖然首王廷，天定真可必。礼乐三千言，纵横墨如漆。
又荅林镇江
作者：邵宝
朝代：明

麻姑山下石矶边，舣棹逢君是此年。落月梦长千里外，归云心远九峰前。东曹吏牍忙中事，南国诗筒病后缘。公暇漫从江郭眺，沧浪歌起白鸥天。
双松图
作者：邵宝
朝代：明

托根共山谷，贞德元不孤。天声自相和，泠然觉迷涂。烟云日往来，映此古貌臞。尚友千载人，贤哉二大夫。
双松图寿司徒秦公
作者：邵宝
朝代：明

一春三寄寿公诗，未尽平生爱公意。清秋忽展双松图，于我初心乃深契。乔柯落落生涧阿，下荫流泉上云气。万古长撑雨露天，四时平视冰霜地。问谁作者宋季人，一幅生绡墨尚新。题诗千里应尊酒，岁寒标格当青春。君不见司徒嘉绩奏三载，只尺天颜真简在。麟袍玉带照贞姿，四海人方仰风采。
发书于凤山有虚名为累一言因用杜诗起句
作者：邵宝
朝代：明

才微岁晚尚虚名，一夜惊心白发生。贫有图书应入梦，老于庐屋未忘情。寒凉正值风来朔，霁爽还逢月出庚。便作西轩依旧室，馀灰扫尽地初平。
发文正公吊书后有作
作者：邵宝
朝代：明

子在心常北，吾归道未南。书从春后绝，恸岂病馀堪。诗兴江山老，忧怀岁月酣。百年函杖地，犹许梦中参。平生一瓣香，今日托人将。鸿雁南来少，风尘北望长。回天曾有笔，济海竟无航。留得遗文在，星辰夜夜光。漫识金山酒，公因赏识人。忧为天下地，笑返雪中春。山色言增重，泉评意出新。北行人渐远，愁见水粼粼。有句传江左，长教和且歌。未应知己少，自是爱人多。云野秋无雨，风江晚更波。伤心门下士，鬓发渐成皤。
发文正公吊书后有作·其一
作者：邵宝
朝代：明

子在心常北，吾归道未南。书从春后绝，恸岂病馀堪。诗兴江山老，忧怀岁月酣。百年函杖地，犹许梦中参。
发文正公吊书后有作·其三
作者：邵宝
朝代：明

漫识金山酒，公因赏识人。忧为天下地，笑返雪中春。山色言增重，泉评意出新。北行人渐远，愁见水粼粼。
发文正公吊书后有作·其二
作者：邵宝
朝代：明

平生一瓣香，今日托人将。鸿雁南来少，风尘北望长。回天曾有笔，济海竟无航。留得遗文在，星辰夜夜光。
发文正公吊书后有作·其四
作者：邵宝
朝代：明

有句传江左，长教和且歌。未应知己少，自是爱人多。云野秋无雨，风江晚更波。伤心门下士，鬓发渐成皤。
发都昌
作者：邵宝
朝代：明

彭蠡古来称险绝，其间左蠡尤滕说。两山对峙舟中行，白浪乘风昼翻雪。都昌枯坐三日来，一日东风帆早开。匡庐云外露轻碧，水如新镜无尘埃。苍烟茫茫隔重浦，风力催帆更双橹。行行指点落星湾，宛在中央手堪拊。南康太守送我船，船头忽见瀑布泉。飞流未便解肺渴，自觉清兴同神仙。我今西南访黄鹤，一水之间望官阁。棹歌起处天风长，行尽澄湖帆未落。
叠前韵
作者：邵宝
朝代：明

不枉河阳驾，东亭草径深。雨馀方策杖，风至自鸣琴。病榻忘周梦，郎曹惜禹阴。未须嗟室远，时有简书临。
古琴为外舅题
作者：邵宝
朝代：明

流水高山不在琴，无声那得有知音。长松落落秋风里，吹尽凡缘剩此心。
叫岩次陈户部嘉言
作者：邵宝
朝代：明

师子逾江漫作奇，此山真有物司之。悬藤不与云俱化，浮石应随鸟共驰。郡将游来曾易榜，民曹别去肯留诗。山僧莫讶登临晚，日落高天为我迟。
司徒凤山公见过
作者：邵宝
朝代：明

江汉功成召命新，南来泉上问山人。时哉春暮还灵雨，久矣吾衰更老亲。万里长安天在望，千秋淮海水如神。相过莫怪频留坐，话到平生字字真。
吉水遇王敬止用送盛斯徵韵
作者：邵宝
朝代：明

江声初静晚风轻，千里关山可计程。独立已为它日重，相逢真使故人荣。望穷螮蝀云犹密，歌罢沧浪水正清。笑折梅花对摇落，不须杨柳管离情。
吊李憩庵公墓次庄定山
作者：邵宝
朝代：明

萧萧宰木昼呼风，旧垄新阡北又东。防墓未须修孔氏，泷冈真合表崇公。两朝一德功何自，五岁三封眷未终。更爱颂声金石在，碧天无际水无穷。
吊林和靖墓
作者：邵宝
朝代：明

赋得梅花万古传，水滨孤冢却萧然。閒云于我心俱隐，老鹤如人骨半仙。朝市尚馀观物地，儿童不省入城年。小桥东去今成路，回首中洲但暮烟。
同年会述事
作者：邵宝
朝代：明

两年三度会同年，四老年俱七十前。涓滴饮应怜勿药，郎当舞不笑当筵。恨无万厦能蒙雨，幸有孤舟已济川。欲托一觞酬晚节，濯缨同向此山泉。
听松
作者：邵宝
朝代：明

听松复听松，松声在高阁。阁成四十年，听者今如昨。风来春涛生，风去秋涛落。当其无风时，萧然亦微作。聪者听于斯，冥心对寥廓。
听松偶成
作者：邵宝
朝代：明

秋深水国候来鸿，一夜悲凉见朔风。行遍冉泾无语者，听松阁上哭涯翁。
听雨
作者：邵宝
朝代：明

数月长怀听雨心，道人今夜坐应深。谁知北斗回元气，我爱南风和好音。况复五湖俱入海，莫须三日始为霖。麦秋时节阴晴半，时有鸠声出远林。
听雨歌读见素所上封事作
作者：邵宝
朝代：明

章江门下春水来，黄流浑浑无津涯。居人争言二月八，水神作会多风雷。拥衾听雨坐中夜，我船明发开未开。湿云十里接南浦，滕王高阁空崔嵬。我歌欲登江上台，吁嗟行路真难哉。莆阳谏草忽在眼，歌声入江江欲回，君看铁柱生莓苔。
听高子明读春秋传
作者：邵宝
朝代：明

老去劬书爱目光，朝吟暮诵得高郎。一声何处凤歌远，万古不如麟笔长。晏子宅边南市熟，羲皇梦里北窗凉。应须七日登山去，望阙岩前拜瓣香。
吴太史画册
作者：邵宝
朝代：明

云飞本无意，鹤鸣复何心。危登复长啸，我亦开吾襟。云哉承我御，鹤也起我吟。兴至不自知，天地高且深。俯仰八极中，悠悠怀古今。
吴封君送茶笋
作者：邵宝
朝代：明

人忆荆溪上，茶来谷雨前。两封专走仆，七盌或通仙。露箨兼将笋，风漪已试泉。东坡诗句在，歌罢一泠然。
吴封君送茶笋
作者：邵宝
朝代：明
体裁：五言律诗

人忆荆溪上，茶来谷雨前。两封专走仆，七碗或通仙。露箨兼将笋，风漪已试泉。东坡诗句在，歌罢一泠然。
吴心远惠新茗重以盆蕙走笔谢之
作者：邵宝
朝代：明

题书正为山翁问，忽报山翁使者来。坐有香风起何处，山中花在盎中开。
吴星士道光来自许州闻其谈旧事感而有作
作者：邵宝
朝代：明

布衣初拂洛京尘，犹是当年从我身。半夜话穷三十载，一时指屈数千人。凤皇鹖雀元非误，桃李甘棠久更真。试问社仓南树木，几回秋雨几回春。
吴蜀胜游
作者：邵宝
朝代：明

西入岷嶓东到海，长江万里似银河。凭谁为问乘槎客，天上人间乐柰何。
吹笛
作者：邵宝
朝代：明

吹笛禅堂夏日长，月明还忆玉河觞。弟兄于我交能世，山水而今会在乡。兴逐微波生绿酒，梦将幻景出黄粱。清秋更拟酬君地，高阁松风坐夕阳。
和丁仁夫梦中忆涣然亭
作者：邵宝
朝代：明

三子从容侍一亭，夜深灯火共谈经。因君却愧蒿庵意，曾许春风点瑟声。
和乔司马三首 其一 梅花水
作者：邵宝
朝代：明

梅花不见见清痕，何处还堪索笑言。云影逗风俱澹荡，波声流月自潺湲。湖山韵绝弦长断，洛浦香销佩独存。春到江南无限树，不须临水赋招魂。
和乔司马三首 其三 鸡鸣山
作者：邵宝
朝代：明

钟山西引一峰高，云磴盘纡步不劳。画里楼台复钟鼓，望中城市有林皋。江流入海初奔放，世路怀人更郁陶。却倚崔嵬发长啸，松风何处起秋涛。
和乔司马三首 其二 观音山
作者：邵宝
朝代：明

观音阁下江水深，阁上丹崖知几寻。安能羽翼一飞上，独凭阑干时放吟。鸟去却留云栈影，潮来还起石钟音。十年老眼今如梦，遥为岩翁重此临。
和乔司马三首·梅花水
作者：邵宝
朝代：明

梅花不见见清痕，何处还堪索笑言。云影逗风俱澹荡，波声流月自潺湲。湖山韵绝弦长断，洛浦香销佩独存。春到江南无限树，不须临水赋招魂。观音阁下江水深，阁上丹崖知几寻。安能羽翼一飞上，独凭阑干时放吟。鸟去却留云栈影，潮来还起石钟音。十年老眼今如梦，遥为岩翁重此临。钟山西引一峰高，云磴盘纡步不劳。画里楼台复钟鼓，望中城市有林皋。江流入海初奔放，世路怀人更郁陶。却倚崔嵬发长啸，松风何处起秋涛。
和储静夫
作者：邵宝
朝代：明

宦途回首各风烟，浪说春江有渡船。珍重寄书千里意，高秋一雁落云边。
和吴太史种竹
作者：邵宝
朝代：明

此君不作此老客，庭院真应长绿苔。古风藉汝数辈在，今雨从渠何所来。岁晚简书留石室，月明环佩傍瑶台。亦知径造有故事，一月须过三十回。
和李方伯惟诚
作者：邵宝
朝代：明

西湖烟树晓依微，正是平轩忆我时。采石眺缘仙客晚，金山留为故乡迟。席随爽气真成画，笔写幽怀不当诗。它日别情君记否，映江楼上酒盈卮。
和浦文玉观水
作者：邵宝
朝代：明

新晴出郭门，四野惟一水。忆自庚午年，雨恒尝见此。坐我天上身，江南画船里。陶谢空遐思，今有桂岩子。仁人解忧时，智者爱观水。具区接三江，云涛故如此。浩荡千古怀，长啸江湖里。载酌山下泉，从吾者谁子。篝灯照伏灵，明月淡如水。风从松顶来，古乐安置此。山空夜气清，僧龛白云里。稍伺秋雨馀，还期采松子。万壑正横流，我方浚泉水。山灵如有知，应笑我为此。我泉亦何心，一道苍茫里。沧浪复沧浪，野歌听孺子。
和浦文玉观水·其一
作者：邵宝
朝代：明

新晴出郭门，四野惟一水。忆自庚午年，雨恒尝见此。坐我天上身，江南画船里。陶谢空遐思，今有桂岩子。
和浦文玉观水·其三
作者：邵宝
朝代：明

篝灯照伏灵，明月淡如水。风从松顶来，古乐安置此。山空夜气清，僧龛白云里。稍伺秋雨馀，还期采松子。
和浦文玉观水·其二
作者：邵宝
朝代：明

仁人解忧时，智者爱观水。具区接三江，云涛故如此。浩荡千古怀，长啸江湖里。载酌山下泉，从吾者谁子。
和浦文玉观水·其四
作者：邵宝
朝代：明

万壑正横流，我方浚泉水。山灵如有知，应笑我为此。我泉亦何心，一道苍茫里。沧浪复沧浪，野歌听孺子。
和溪为程进士赋
作者：邵宝
朝代：明

家住万山中，云峰翠几重。东山朝日出，望见海霞红。
和盛汉臣二首
作者：邵宝
朝代：明

数年王事里，奔走愧缨冠。行止惟天在，弦歌敢自安。云松看卧鹿，风竹听鸣鸾。奉母馀春酒，须君罄一欢。鹤老何年逝，遗音在士林。诗中空见面，史外独传心。风月襟怀远，湖山梦寐深。愿君歌旧曲，吾谱入吾琴。
和盛汉臣二首·其一
作者：邵宝
朝代：明

数年王事里，奔走愧缨冠。行止惟天在，弦歌敢自安。云松看卧鹿，风竹听鸣鸾。奉母馀春酒，须君罄一欢。
和盛汉臣二首·其二
作者：邵宝
朝代：明

鹤老何年逝，遗音在士林。诗中空见面，史外独传心。风月襟怀远，湖山梦寐深。愿君歌旧曲，吾谱入吾琴。
和荅乔司马
作者：邵宝
朝代：明

参赞堂高倚碧天，旧章新贺又今年。野情不问山深浅，春色争看雨后前。梅柳云霞俱物候，江湖廊庙各诗篇。江南二月多游兴，独放清溪爱我船。
和陈玉溪得古刀歌
作者：邵宝
朝代：明

玉溪老人鬓雪色，平生气薄秋空碧。严冬遗我古刀歌，白日无风寒慄慄。公从何处得此刀，而我未见难论直。向来沦落未逢人，有时隐跃光腾日。一朝白璧落公手，堪笑当时卞和泣。乾坤万物递升沈，今古千年超恍惚。也知刚德本天成，等閒未肯为人役。西戎北虏不足诛，豺狼在道那容息。由来神物不自用，义士兼资机与力。昔年我亦得一镜，篆刻摩挲汉遗迹。愿将此镜配公刀，共保刚明勿戕贼。
和陶韵二首 其一 真想
作者：邵宝
朝代：明

壮志迈千古，尽读天下书。北登黄金台，四顾意旷如。献策见天子，致身在云衢。乔木凌霄汉，落落影扶疏。周行数万里，翱翔复萦纡。叙迁历中外，令望长有馀。横流须巨石，公也孙不居。渠渠犹夏屋，建业亦多鱼。真想和陶什，不为韵语拘。俯仰天地间，何方不籧庐。
和陶韵二首 其二 遥情
作者：邵宝
朝代：明

无才有积病，我负二宜休。五十为亲养，恳乞江东游。入爱萱草荣，出欣泉水流。野服听沧浪，近有忘机鸥。前时堂中人，今为山下丘。一拜扶两仆，敢望夔龙俦。岂不念上德，万一涓埃酬。长揖谒廷陛，此事今有不。近步亦藜杖，遥情抱幽忧。柴桑有遗矩，吾当此中求。
和陶韵二首·真想
作者：邵宝
朝代：明

壮志迈千古，尽读天下书。北登黄金台，四顾意旷如。献策见天子，致身在云衢。乔木凌霄汉，落落影扶疏。周行数万里，翱翔复萦纡。叙迁历中外，令望长有馀。横流须巨石，公也孙不居。渠渠犹夏屋，建业亦多鱼。真想和陶什，不为韵语拘。俯仰天地间，何方不籧庐。无才有积病，我负二宜休。五十为亲养，恳乞江东游。入爱萱草荣，出欣泉水流。野服听沧浪，近有忘机鸥。前时堂中人，今为山下丘。一拜扶两仆，敢望夔龙俦。岂不念上德，万一涓埃酬。长揖谒廷陛，此事今有不。近步亦藜杖，遥情抱幽忧。柴桑有遗矩，吾当此中求。
咏史
作者：邵宝
朝代：明

麻衣力尽泣孤臣，回首江南草色新。独恨乾坤如许大，首阳无地可埋身。
咏梅花菊
作者：邵宝
朝代：明

有菊蒙梅姓，寒香亦近之。渊明方待酒，和靖已成诗。雪未滋清骨，霜还剩碧枝。世间多品汇，岁晚汝偏奇。
咏梅花菊
作者：邵宝
朝代：明

篱落秋芳本自华，色香况复似梅花。误将栗里先生馆，认作孤山处士家。
咏竹茶垆次匏翁
作者：邵宝
朝代：明

雨过春山满汲泉，旧僧垆在好烹煎。缁尘性绝甄陶外，烈火心降汗竹前。白雪翻时群蟹沫，碧云烝处一龙眠。调元固有商家鼎，不出山林道已全。
咏铜槃水石
作者：邵宝
朝代：明

东坡得怪石，远寄僧供佛。我石乃不然，作我斋中物。我有古铜槃，俗事久相屈。以石贮其中，载挹泉滭沸。朱碧照清波，古色一何蔚。吾斋本幽贞，复此为除祓。弄丸思古人，敢谓能髣髴。白日生高寒，长夏破烦郁。我心非佛心，万事惟四勿。水止石无为，匀圆亦强倔。歌罢一掀髯，南风正披拂。
咏雪灯答勋侄
作者：邵宝
朝代：明

雪制方灯昔未闻，阿咸才思夙超群。一中造化离为火，四外经纶坎作云。石室春光从地起，冰壶月色自天分。閒来静坐能生白，更爱骊珠夜到门。
哀秦封君辞
作者：邵宝
朝代：明

违先生盖数载兮，忽南向以兴嗟。望碧山而不可往兮，渺愁云于天涯。问九原之安在兮，慨德音之永遐。维先生之明哲兮，固神启而天赋。筮遇履而之无妄兮，曰坦坦其幽素。服兰菊而佩蘅兮，步前修以为度。春与秋其汲汲兮，恐岁年之迟暮。惟至美不能以终秘兮，于灿发于文章。窥门墙乎汉魏兮谐律吕于中唐。挥贾涕于太息兮，舒孙啸于独伤。知先生谓为逸民兮，不知者曰其忘世。言博利以为仁兮，守善藏以为智。维厥子之登庸兮，亦讵非先生之所施。繄太邱之率物兮，树东京之高风。越弘景之退处兮，乃托迹于神农。众剪剪于寻丈兮，亦孰能知夫所从。苟此志之不愆兮，又何分乎达与穷。始趋涂之各异兮，终要归以皆同。徵孟生之为贞兮，附陶氏之为靖。曰舆情其既公兮，信棺盖而后定。彼曷其独不死兮，顾偷生之为幸。呜呼先生兮，庶其得正。怅余怀之无聊兮，掩遗编以长谣。极四方与上下兮，肆远索而旁招。典刑辽阔兮，里社萧条。彼水之澨兮，山之椒。先生不归兮，使我心劳。
哭丁玉夫
作者：邵宝
朝代：明

携家向乡国，一水竟茫然。易箦已无地，横舟空有年。何人收白璧，他日负青毡。洒泪沧江上，凄凉对楚天。
哭亡儿德孙
作者：邵宝
朝代：明

哭儿泪尽眼将枯，忽忆儿名又误呼。灯影隔帘明月落，断肠愁杀树头乌。
哭喻子乾
作者：邵宝
朝代：明

数口西悲蜀道难，一骢五马旧相看。风传天上春光近，月堕云间海气寒。事志已脩千里郡，功名俄盖百年棺。惟馀南省相知意，独取焦桐忍泪弹。
哭天瑞
作者：邵宝
朝代：明

百年豪气未消磨，北骑南航苦更多。恋阙有怀随口是，乞祠无计奈身何。山连巴蜀云层瘴，春入潇湘水漫波。最是游魂招不得，隔江愁听楚人歌。
哭李徵伯三首
作者：邵宝
朝代：明

安得惊心语，疑真幸未真。谁能知我意，天乃夺斯人。京国同游地，江湖独坐身。更堪风雨夜，愁绝欲沾巾。信也还非信，东来近有书。病怜秋省误，吟想夜斋虚。标格风尘外，珠玑咳唾馀。不须论旧事，泪满故人裾。多情如子少，忍弃白头亲。晚节吾方爱，中峰孰与邻。月仍留客夜，风亦散朝晨。欲慰无由往，空然北望频。
哭李徵伯三首·其一
作者：邵宝
朝代：明

安得惊心语，疑真幸未真。谁能知我意，天乃夺斯人。京国同游地，江湖独坐身。更堪风雨夜，愁绝欲沾巾。
哭李徵伯三首·其三
作者：邵宝
朝代：明

多情如子少，忍弃白头亲。晚节吾方爱，中峰孰与邻。月仍留客夜，风亦散朝晨。欲慰无由往，空然北望频。
哭李徵伯三首·其二
作者：邵宝
朝代：明

信也还非信，东来近有书。病怜秋省误，吟想夜斋虚。标格风尘外，珠玑咳唾馀。不须论旧事，泪满故人裾。
哭李方伯惟诚用老杜哀李北海韵
作者：邵宝
朝代：明

朋游三十年，道谊曾不替。知公定交初，德音日相继。公本西平胄，水木有源柢。少年擅才名，文词出新制。上书排帝阍，此志一何锐。门停长者车，青眼风尘际。仰窥古作者，流衍得真裔。主司跃然惊，擢桂亦常例。献策回重瞳，一朝荷嘉惠。轩昂露头角，清光映宸卫。寻常笑语间，历历邦家计。力深稽古馀，致远未尝泥。大哉养材功，不负文明世。钟镛悬华轩，圭璧藉文罽。令弟共翱翔，科重甲辰岁。发轫铨曹郎，优游养经济。登俊拔芳翘，黜邪洗荒秽。公馀日扃门，惟有庭鹤唳。读礼归故山，三年泪盈袂。夏官故本兵，独立谢权嬖。三边诸将臣，始得重轻势。公心如青天，风月动光霁。挥毫寓军法，烟云乱行缀。奉使历南邦，爽气消瘴疠。西藩领参伯，简在荷先帝。公初度函关，在在减征税。向来暴如焚，屏若扫以彗。所不活群生，臣也誓有毙。人情甚苦荼，而我独深哜。移旌向浙江，山水心夙契。相逢我知心，欢颜照堂砌。冉冉山云浮，滔滔海波逝。倡和吊忠魂，情真句还丽。恶风从北来，群芳不胜脆。万怪歘呈露，共讶天地闭。公时居左辖，只手披蒙翳。抗冲等铁石，调剂参姜桂。哭声动九关，天乎竟迢递。力穷叫苍梧，重华久云瘗。飘然得赋归，冰霜日凌厉。乾坤浩茫茫，吾道真成滞。讣音隔三秋，乃复自燕蓟。日斜望芜汀，些罢愁云蔽。
哭杨长史宗周
作者：邵宝
朝代：明

五更哭声起，已矣叹斯人。留剑还知树，回槎已失津。榻悬新月夜，社散故山春。咫尺桥东路，相过独怆神。
哭王都宪汝言
作者：邵宝
朝代：明

未尽平生已盖棺，中丞风采豸为冠。君臣药笼诸藩小，江汉戎衣六月寒。岁月几何惊世短，风尘如此叹才难。旧游却忆钱塘上，泪满遗书不忍看。
哭节庵归有作
作者：邵宝
朝代：明

髯翁哭罢正愁眠，问我铭旌倍黯然。万事百年君子论，一行数字路人传。登廷奉对皆才选，行省参知有政权。指日生辰期不到，古稀真信杜陵篇。
哭虚庵陈郡侯
作者：邵宝
朝代：明

不见古循吏，见公良慰心。野阴多种树，门静绝怀金。客醉曹参酒，童便阅道琴。道南营建处，深谢势家侵。半溪辞我去，极口谓公贤。素履元随地，幽居不愧天。留台分道日，赐告养痾年。一见醇醪醉，先声不浪传。
哭虚庵陈郡侯·其一
作者：邵宝
朝代：明

不见古循吏，见公良慰心。野阴多种树，门静绝怀金。客醉曹参酒，童便阅道琴。道南营建处，深谢势家侵。
哭虚庵陈郡侯·其二
作者：邵宝
朝代：明

半溪辞我去，极口谓公贤。素履元随地，幽居不愧天。留台分道日，赐告养痾年。一见醇醪醉，先声不浪传。
喜介夫刘大参至
作者：邵宝
朝代：明

十五年前别故人，西南川陆每驰神。初心道德君无负，晚节山林我亦真。杏树坛边怀旧雨，梅花国里认先春。安成去后长悬榻，诗话于今又一新。
喜何梓材至
作者：邵宝
朝代：明

入城先过我，应只为论诗。思在停云地，情如泛雪时。风前歌更激，雨后句偏奇。避暑松阴石，相逢不可期。
喜冬官钱士弘访予惠山草堂
作者：邵宝
朝代：明

公来犹记十年前，我在山中正浚泉。陆羽水经应入妙，卢仝茶力漫通仙。閒边梦亦寻常见，病后诗曾一再传。他日风雩还有约，沧浪歌罢采金莲。
喜子春至用前韵
作者：邵宝
朝代：明

千里天台客，重来喜柰何。郡传一手劄，寺问两头陀。野史操无简，山人卧有蓑。隔年期故在，不放仲春过。
喜得精舍地有作用杜韵
作者：邵宝
朝代：明

寺门东北径悠然，小洞阴多鹿惯眠。出地泉声无石碍，倚天松骨有萝牵。病馀杖几三年后，梦里堂坛五老边。莲社在邻吾不入，门人今助买山钱。
喜晴二首
作者：邵宝
朝代：明

山行愁雨水愁风，两月风中更雨中。今日一帆天送我，晴湖如鉴夕阳红。万山深处古宁州，五日真成十载游。千古濂翁招不返，翠云亭上看江流。
喜晴二首·其一
作者：邵宝
朝代：明

山行愁雨水愁风，两月风中更雨中。今日一帆天送我，晴湖如鉴夕阳红。
喜晴二首·其二
作者：邵宝
朝代：明

万山深处古宁州，五日真成十载游。千古濂翁招不返，翠云亭上看江流。
喜王内翰以诗为问用韵奉谢
作者：邵宝
朝代：明

迂僻平生敢自豪，愧将虚誉动时髦。篱边秋色南山近，岩畔晨香北斗高。日月照应无间隙，乾坤报未有丝毫。感君相问无能答，病足支筇重抑搔。
喜王山长至在超然堂作
作者：邵宝
朝代：明

山长南来如旧约，初成春服又新堂。清泉偶怪乾时细，白日真从静里长。云外诸峰轻露碧，风前百草暗传香。近将定性书重检，点易台高坐夕阳。
喜鹊图
作者：邵宝
朝代：明

他年屡为占慈母，母亦屡占游子归。今日中庭无一事，閒看风色亦依稀。
喻太安人七十
作者：邵宝
朝代：明

秋官郎中纯孝人，慈闱中有希龄亲。昔从北阙乞南省，板舆迎共金陵春。春光媚人乡只尺，舆出都门指无锡。翟冠象服对诸孙，百有千年未终极。山花有芳溪有鲜，野人时送来堂前。郎中东望拜南极，九峰青映沧溟天。司寇所司彝典系，平反为仁断为义。郎中持此答慈闱，万古萱花一生意。君不见西望瑶池降王母，画图今乃在人间。人间懿德不胜述，一览春风生笑颜。
国英秋日过我精舍
作者：邵宝
朝代：明

淮海秋来逸兴多，因寻奇胜访行窝。酒凭野客浮杯劝，诗听邻僧按节歌。山日半衔云接树，水风初起涧生波。晚经第一流泉处，俯仰乾坤欲柰何。
圆通寺
作者：邵宝
朝代：明

石乳峰前雷雨来，圆通寺里咏茶杯。明朝又向东林去，山路新晴花正开。
坐月诗五首 其一 二月八夜月
作者：邵宝
朝代：明

此夜看明月，新晴光满庭。草边留雨碧，树杪失烟青。世事停杯问，书声隔院听。从今渐圆满，夜夜照东亭。
坐月诗五首 其三 十夜月
作者：邵宝
朝代：明

此夜看明月，从东渐过庭。一方心共白，独对眼逾青。即有帘能卷，那无笛可听。梅花未全放，诗在影中亭。
坐月诗五首 其二 九夜月
作者：邵宝
朝代：明

此夜看明月，黄昏正可庭。微生酒波渌，轻引烛烟青。小酌元无约，高歌若有听。开轩步清影，梧竹两亭亭。
坐月诗五首 其五 十四夜月
作者：邵宝
朝代：明

此夜看明月，悬如镜在庭。即令心境白，安得鬓丝青。槎客他年到，裳歌何处听。冯谁纪佳兴，十日六登亭。
坐月诗五首 其四 十三夜月
作者：邵宝
朝代：明

此夜看明月，还过昨夜庭。梅于溪上白，山是雨前青。光霁真堪坐，阴晴不可听。明朝诗客去，何处忆吾亭。
坐月诗五首·二月八夜月
作者：邵宝
朝代：明

此夜看明月，新晴光满庭。草边留雨碧，树杪失烟青。世事停杯问，书声隔院听。从今渐圆满，夜夜照东亭。此夜看明月，黄昏正可庭。微生酒波渌，轻引烛烟青。小酌元无约，高歌若有听。开轩步清影，梧竹两亭亭。此夜看明月，从东渐过庭。一方心共白，独对眼逾青。即有帘能卷，那无笛可听。梅花未全放，诗在影中亭。此夜看明月，还过昨夜庭。梅于溪上白，山是雨前青。光霁真堪坐，阴晴不可听。明朝诗客去，何处忆吾亭。此夜看明月，悬如镜在庭。即令心境白，安得鬓丝青。槎客他年到，裳歌何处听。冯谁纪佳兴，十日六登亭。
坐燕居亭怀莫如山
作者：邵宝
朝代：明

观物年来眼近真，燕居亭上有閒人。雷声连送两朝雨，花事顿消三月春。木芍药阑青草长，石菖蒲沼绿波新。南沙有客应同兴，何日相过洗渴尘。
墨竹
作者：邵宝
朝代：明

旧稍新叶绿毵毵，四十分中已得三。刚道清阴犹未遍，径边时有客来参。
复司马彭公书后有作
作者：邵宝
朝代：明

万里人来不寄书，简传口语独相于。旧堂新构风烟后，远岭孤松雨雪初。两字平安身仅免，百年衰病志终虚。登山屐在难为着，点易台前一笋舆。
夏吏部于中以谏除名访予里第予避暑山中闻而赋此
作者：邵宝
朝代：明

南归吏部一方巾，冉水东头访病人。万里孤槎浮海梦，片言九死报君身。风从远道来应好，暑向深山避却真。从此著书应满室，草堂深闭楚江春。
夏夜足成春日之句
作者：邵宝
朝代：明

春风门巷冉泾西，兴到新诗漫自题。鹏翼顺风沧海梦，桃花流水碧山栖。
夏日书事
作者：邵宝
朝代：明

清泉浸白石，瑩在古铜槃。铜槃照眼碧，赤日生高寒。铜槃色朱绿，石子白如玉。客从山中来，挹我泉一掬。
夏日书事·其一
作者：邵宝
朝代：明

清泉浸白石，瑩在古铜槃。铜槃照眼碧，赤日生高寒。
夏日书事·其一
作者：邵宝
朝代：明
体裁：古风

清泉浸白石，莹在古铜槃。铜槃照眼碧，赤日生高寒。
夏日书事·其二
作者：邵宝
朝代：明

铜槃色朱绿，石子白如玉。客从山中来，挹我泉一掬。
夕佳楼为杨元平赋
作者：邵宝
朝代：明

山气佳看日夕时，主人楼上赋陶诗。峰回落照松声迥，城阁浮烟鹤影迟。万古奇观留晚在，百年高兴许秋知。明朝更拟开东牖，笑对咸郎引酒卮。
夕坐观泉月上始还
作者：邵宝
朝代：明

海天亭上坐焚香，静爱山中寒日长。石罅云芽含宿雨，波心树影弄残阳。九霄月散九峰剩，一夜泉生一寸强。却漫有台名点易，误教游客问行藏。
多稼亭有作
作者：邵宝
朝代：明

多稼亭东细路斜，郡侯于此再留茶。前人后人事相感，昨日今日春有涯。壁记尚看全石在，郊观犹恨短墙遮。数株霜柏皆孤直，更著寒梅一树花。
夜坐
作者：邵宝
朝代：明

听雨山中寺，萧条对佛灯。春怀偏恼客，野兴未嫌僧。雷似千峰动，泉应一夜增。壮心方激烈，静坐欲飞腾。
夜坐复用韵寄与成
作者：邵宝
朝代：明

夜闻雷雨过前峰，忽见浮图在眼中。最喜江城增胜槩，却愁山鬼妒成功。白云影护无声瀑，碧海光摇不霁虹。东望怡亭西剑井，路人传谶定应同。
夜坐怀东庐子
作者：邵宝
朝代：明

有客经梅里，东庐兴若何。万寻青壁远，一径绿阴多。白日羲皇梦，沧浪孺子歌。新凉且明月，下榻候相过。
夜坐怀刘用熙
作者：邵宝
朝代：明

芦泉本是神仙骨，误落人间识者稀。听竹每联风雨榻，涉江曾制芰荷衣。台荒蓟北千金筑，帆远吴西一鹤飞。寒日萧萧那可度，凭君预拂钓鱼矶。
夜坐有怀浦文玉
作者：邵宝
朝代：明

哭子身仍病，怀君我亦伤。江湖秋欲老，风雨夜初长。鹤梦芜汀远，蛩声草砌凉。兼葭空独赋，愁寂不成章。
夜宿华甥夕话斋与许东庐叙旧
作者：邵宝
朝代：明

坐共青灯榻，真成夕话哉。暄凉才问昨，晴雨未知来。腊放诗人笔，春分野老杯。梅花应识我，相对一徘徊。
夜泊邬子闻雷有感
作者：邵宝
朝代：明

鸣雨乍过江茫然，龙津驿前还泊船。柝声欲罢鸡且叫，乡信未来吾独眠。沙边白鸥手可掣，湖上碧草梦相牵。明星照水看渐隐，春阴冉冉生云烟。
夜热
作者：邵宝
朝代：明

晚来坐爱一轩空，酷热偏教苦病翁。夜影空怜花里月，秋声安得树间风。耳闻暑雨咨方切，指计炎蒸伏正中。柳岸阴多舟似屋，共谁长啸五湖东。
夜赠陈都司
作者：邵宝
朝代：明

卫水东流起白波，楼船灯火听渔歌。仙翁本是乘槎客，风雨其如此夜何。
夜遇高县尹
作者：邵宝
朝代：明

独行寒夜清，惊乌时一鸣。相逢即相别，翻使客愁生。微论开新瘴，幽怀抱宿酲。临分还致语，侧耳听贤声。
大忠祠
作者：邵宝
朝代：明

慈元殿上朔风侵，讲罢孤臣泪雨深。行在更无南去路，中兴犹有北来心。一言竟免青衣辱，万古终悲白壁沈。世乱经纶亦何济，大忠祠下柏森森。
大忠祠奉次西涯先生韵二首
作者：邵宝
朝代：明

水上浮城忽已墟，龙宫真作帝王居。生回故主时无及，死见先君地有馀。一息尚存经合讲，百身难赎史空书。从来独许王陵正，平勃虽贤恐未如。瓣香难救欲沉舟，虏气昏昏暗九州。今日鲁连真蹈险，它年江统浪含愁。馀生未了东还计，即死能忘北向雠。地下欲从行在所，海陵朝撼朔风秋。
大忠祠奉次西涯先生韵二首·其一
作者：邵宝
朝代：明

水上浮城忽已墟，龙宫真作帝王居。生回故主时无及，死见先君地有馀。一息尚存经合讲，百身难赎史空书。从来独许王陵正，平勃虽贤恐未如。
大忠祠奉次西涯先生韵二首·其二
作者：邵宝
朝代：明

瓣香难救欲沉舟，虏气昏昏暗九州。今日鲁连真蹈险，它年江统浪含愁。馀生未了东还计，即死能忘北向雠。地下欲从行在所，海陵朝撼朔风秋。
天台图
作者：邵宝
朝代：明

东南佳胜是天台，刘阮当年亦偶来。仙药有无君莫问，山中桃似世间开。
天台齐节妇
作者：邵宝
朝代：明

百年心苦保孤难，夜绩空房月影寒。针黹旧尝将女史，提携今乃见儒冠。名家宅里何时表，节妇仪刑后代看。我昔观风曾两浙，台山回首路漫漫。
天津舟中夜坐观水
作者：邵宝
朝代：明

河水东注海，海流亦复东。人言如沃焦，毕竟谁能穷。蓬莱不可渡，万里悲天风。北斗揭西柄，影落清波中。耿耿欲回澜，荡漾涵虚空。昔闻有碣石，助禹成神功。我将往求之，道险多蛟龙。静观叹逝者，缅怀川上翁。
天趣园十景歌
作者：邵宝
朝代：明

石壁巉岩天斲成，一屏万古长青青。萧园卜邻得正直，谁谓与立天无情。磐石坦然在平地，四望烟霞以为际。数人共坐尚有馀，下布莓苔作文罽。原泉混混何处来，白虹委地声鸣雷。水哉有本故如是，清泠未受人间埃。曲水流随石渠曲，曲曲春风动新渌，觞泛兰亭客如玉。方池水亦潴为方，汪洋数顷涵天光。昔人曾赋半亩塘，今也有客歌沧浪。水碓有机非作巧，终古周旋曾未了。寻常成物不言劳，更复何心较多少。钓矶垂钓者何人，千秋再睹磻溪春。水清见石鱼可数，旁有閒地堪经纶。丹穴于今亦何有，有窟如屋大于斗。垆鼎已亡存杵臼，应是山灵为诃守。漱清轩外水涟漪，仰高亭前山崛奇。丹青尽物不尽意，意在地官南望时。
天马来
作者：邵宝
朝代：明

天马来，来何方。易有占，乃尔荒。先乌孙，后大宛。马是非，天近远。使端广，民怨多。天不闻，如马何。
天齐渊
作者：邵宝
朝代：明

东方有渊名天齐，一气下上降复跻。乾坤生意从东肇，何处山川非地窍。汉家八神宗者渊，有祠称天今几年。巍巍惟天山岳岳，巫史纷纷不知错。
太伯庙
作者：邵宝
朝代：明

太伯新祠古让乡，老梅根畔水流长。十年梦寐三间屋，万古纲常一瓣香。扁榜大书元自孔，衣冠遗制合存商。向来曾拟荆蛮曲，许作迎神第几章。
太白山人歌为关西孙太初赋
作者：邵宝
朝代：明

山人西从太白来，东南胜览穷天台。凤歌落落复自和，笑问楚狂安在哉。江陵曾见子微否，道骨仙风子真有。神游八极偕者谁，江上听潮何太久。山人西望几回首，石室高寒逼星斗。六月争传雪未消，万峰谁遣云长守。南来遗我方山冠，何以报之青琅玕。杜陵诗人不可作，击节虚堂风雨寒。
奉和西涯先生春日书怀二绝
作者：邵宝
朝代：明

游人竞逐赏花辰，却有西堂独卧身。江草江花春梦外，题诗聊遣梦中春。江南春雨慰田家，夏雨如春免踏车。梦到江南心亦到，不知春在紫薇花。
奉和西涯先生春日书怀二绝·其一
作者：邵宝
朝代：明

游人竞逐赏花辰，却有西堂独卧身。江草江花春梦外，题诗聊遣梦中春。
奉和西涯先生春日书怀二绝·其二
作者：邵宝
朝代：明

江南春雨慰田家，夏雨如春免踏车。梦到江南心亦到，不知春在紫薇花。
奉寄东山先生
作者：邵宝
朝代：明

一杖两童子，朝出及暮归。野服取自适，不须制荷衣。放鹤湖上山，钓鱼水中矶。花开复鸣鸟，相对各忘机。
奉寄东山公
作者：邵宝
朝代：明

不见东山公，已历两冰雪。江远天与俱，山深地尤绝。吾道付閒云，苍生望终觖。月明千里心，相望独纠结。巴陵胜槩地，岳阳天下奇。公昔游且钓，今归几登之。惊波感世路，江湖渺无期。再读希文记，千古长相思。
奉寄东山公·其一
作者：邵宝
朝代：明

不见东山公，已历两冰雪。江远天与俱，山深地尤绝。吾道付閒云，苍生望终觖。月明千里心，相望独纠结。
奉寄东山公·其二
作者：邵宝
朝代：明

巴陵胜槩地，岳阳天下奇。公昔游且钓，今归几登之。惊波感世路，江湖渺无期。再读希文记，千古长相思。
奉寄沈提学先生
作者：邵宝
朝代：明

千里书来十载心，庐峰回首洞庭深。杜陵故有江头兴，楚客今非泽畔吟。赤壁紫箫仍响应，白云黄鹤竟销沈。钟期亦是人间耳，只向无人听处寻。草堂白下几相寻，春燕秋鸿远竟沈。鲁国尚存周乐谱，吴歌还和楚人吟。閒随酒榼山山胜，老向书檠夜夜深。他日一言君误矣，百年高谊独铭心。
奉寄沈提学先生·其一
作者：邵宝
朝代：明

千里书来十载心，庐峰回首洞庭深。杜陵故有江头兴，楚客今非泽畔吟。赤壁紫箫仍响应，白云黄鹤竟销沈。钟期亦是人间耳，只向无人听处寻。
奉寄沈提学先生·其二
作者：邵宝
朝代：明

草堂白下几相寻，春燕秋鸿远竟沈。鲁国尚存周乐谱，吴歌还和楚人吟。閒随酒榼山山胜，老向书檠夜夜深。他日一言君误矣，百年高谊独铭心。
奉寄白岩先生
作者：邵宝
朝代：明

东门祖道向西归，又见秋风动葛衣。三晋云山今日重，二疏风致古人稀。臣忠共识君为圣，今是还知昨未非。我病十年难下拜，太行回首思依依。
奉怀素翁先生
作者：邵宝
朝代：明

旧隐归来长薜萝，江湖风雨两秋过。山中岁月空閒在，天下经纶奈老何。酒熟漫邀邻叟饮，诗成还对社翁歌。二泉病客怀思渴，安得南飞酌海波。
奉次东山公在广元夕观灯韵
作者：邵宝
朝代：明

寻常诗句亦黎元，垂老丹心照海门。且以数杯酬客兴，何曾一饭忘君恩。漏声入夜风全静，灯影乘春月半昏。闻说总戎多解事，漫将歌吹过江村。
奉次少傅徐公内阁赏芍药
作者：邵宝
朝代：明

五云轻阁凤楼阴，春入雕阑故故深。培植敢忘明主力，调和真见老臣心。彭城谱绝看新续，魏国盟寒许重寻。却与长安添纸价，词林传和赏花吟。
奉次涯翁先生写真
作者：邵宝
朝代：明

万古勋名百岁身，古人风采在今人。丹青纵有如神笔，难写胸中一点春。后天不老是公身，今作人间野服人。若问向来黄阁地，东阑芍药有馀春。
奉次涯翁先生写真·其一
作者：邵宝
朝代：明

万古勋名百岁身，古人风采在今人。丹青纵有如神笔，难写胸中一点春。
奉次涯翁先生写真·其二
作者：邵宝
朝代：明

后天不老是公身，今作人间野服人。若问向来黄阁地，东阑芍药有馀春。
奉次涯翁先生漫兴
作者：邵宝
朝代：明

新为邻人短筑墙，竹边小径旧升堂。病馀谢客浑无事，童子犹嫌洗砚忙。水调山中不用符，老僧仍挟古茶垆。晚来送客前泾去，问道前泾月有无。
奉次涯翁先生漫兴·其一
作者：邵宝
朝代：明

新为邻人短筑墙，竹边小径旧升堂。病馀谢客浑无事，童子犹嫌洗砚忙。
奉次涯翁先生漫兴·其二
作者：邵宝
朝代：明

水调山中不用符，老僧仍挟古茶垆。晚来送客前泾去，问道前泾月有无。
奉次涯翁老师惠内法酒
作者：邵宝
朝代：明

黄封瓮上又加封，珍赐由来出上供。我愿慈颜如此酒，一番春色一番浓。
女埠夜泊问章枫山
作者：邵宝
朝代：明

女埠芗溪上，幽居路不遥。山风听夕濑，江雨问春潮。清秩辞新命，华缄忆旧招。何时拜床下，鄙吝为公消。
如山卜隐初成
作者：邵宝
朝代：明

湖海萧条岁月迟，江东谁复问潘葵。易台共我双巾葛，吟社添君一杖藜。翼健已超尘外网，眼明还看世间棋。昨冬先献希龄酒，今日迎长又赋诗。
如山生日避客山中予遇之知其意不敢重违例也惟将以诗
作者：邵宝
朝代：明

南沙避客山中日，我适西来见泊船。一衲逶迤传妙句，双松寒翠倚高天。儒冠道重初携杖，寿酒情深但酌泉。只恐清欢犹未已，吟坛章什不胜编。
存问后奉陪郡守王公小燕泉亭
作者：邵宝
朝代：明

落叶声到耳，流泉歌吹馀。日斜群客醉，山静一堂虚。能听今逢子，无言夙起予。庐陵方在坐，何处问环滁。
孙翊妻
作者：邵宝
朝代：明

夫死矣妾何敢生。夫雠为重身为轻。贼尚生妾何敢死。旧门幸有诸君子。号召如风赴如水。奉贼头，祭夫墓。白日下高天，何处黄泉路。
孟巡江夜游泉上纪兴和韵
作者：邵宝
朝代：明

弭节山中为饮泉，登临亦复吊前贤。天风吹酒起高兴，水月入诗成警联。润下故应穷远海，静清还独浚微涓。病夫未得相从去，一见新篇一缺然。
孟训堂
作者：邵宝
朝代：明

三迁胎教后，孟母古无前。一念机能转，千秋语尚传。慈亲真达者，才子本超然。礼乐吾方短，东邻愧尔贤。
宁庵少宗伯见过
作者：邵宝
朝代：明

病后相逢处，犹疑十载前。君行当要路，吾道在寒泉。轩坐风初静，城居地偶偏。麻姑坛可到，谁共赋游仙。
守溪公惠洞庭新茶侑以长句奉谢
作者：邵宝
朝代：明

洞庭春茗过湖来，阁老新诗手自裁。锡谷泉应将撱石，玉川风欲问蓬莱。竹垆纵有僧堪借，梧几曾无客与陪。何日山中寻旧约，莫釐高处一登台。
宋文杰以通天笔至
作者：邵宝
朝代：明

忍复通天问笔人，涯翁手墨已无真。路长不惮频封驳，价重真怜一笑嚬。韩愈传馀还品藻，公权谏后复经纶。中山未族将军老，恸哭秋原不为麟。
定惠院步苏公海棠词韵
作者：邵宝
朝代：明
体裁：古风

草堂三间倚林木，如鲁灵光岿然独。当时坡老赋海棠，遂使荒丘顿超俗。乾坤俯仰五百年，多少高陵变深谷。爱人及物自古然，甘棠在野乌在屋。谁将蔬圃一治之，彼哉鄙夫徒食肉。今之太守关西豪，友尽今人犹未足。况逢别驾是同乡，前日台端望尤淑。登临吊古每赋诗，万丈虹光吐便腹。清标既逼雪堂雪，雅韵还宜竹楼竹。我持宪节东南行，偶陟黄冈一游目。高山仰止同此怀，如睹巍峨在西蜀。雄篇可读不可和，白雪渺渺天边鹄。一株培植两侯心，酌酒酹公歌我曲。愿言折竹作新篱，等闲莫遣羚羊触。
宜兴张天予吊灾志感
作者：邵宝
朝代：明

西溪八月夜乘槎，回首江湖几岁华。人事每逢天未定，世途真叹海无涯。十年别恨还双鬓，两世交情似一家。此日风光君记取，微阳初复有梅花。
宜黄秋日用韩韵
作者：邵宝
朝代：明

不雨已数日，萧萧叶声乾。青青独可爱，庭下群琅玕。阴云何处来，与雾昼作团。驱瘴无妙术，只在心气安。古井湛止水，安从起波澜。焚香坐数息，日月通泥丸。江浅舟可放，喜谢山中鞍。
宝萱堂歌为华文远作
作者：邵宝
朝代：明

宝萱堂前春酒香，东风吹花初日长。诸郎将儿寿寿母，宾阶有客森成行。具区西来入海去，流到鹅湖未能遽。乾坤汇泽同馀波，正似君家庆钟处。君不见宜男有种春无涯，一年一觞如此花。
客有持宁庵诗至山中者次韵赠之
作者：邵宝
朝代：明

山中十里绿阴长，新涨浮浮架石梁。赋罢蒹葭掩僧舍，午风销尽佛前香。
容春轩六咏 其一 瞻尼坛
作者：邵宝
朝代：明

画里瞻尼父，庭前即杏坛。春风吹绿树，真作泗滨看。
容春轩六咏 其三 先春台
作者：邵宝
朝代：明

两树分红白，同然见复心。开花还结子，吾道古犹今。
容春轩六咏 其二 拟渠井
作者：邵宝
朝代：明

横渠复古心，纸上聊云尔。我画我中庭，亦复横渠纸。
容春轩六咏 其五 鼋峰庭
作者：邵宝
朝代：明

万古水中山，一峰山下石。古貌独苍然，不受风涛蚀。
容春轩六咏 其六 钟石沼
作者：邵宝
朝代：明

石钟以声名，无声安取此。风水月明中，我忆东坡子。
容春轩六咏 其四 晚秋圃
作者：邵宝
朝代：明

秋菊有黄花，有朱亦有素。靖节醉东篱，为识花心故。
容春轩六咏·瞻尼坛
作者：邵宝
朝代：明

画里瞻尼父，庭前即杏坛。春风吹绿树，真作泗滨看。横渠复古心，纸上聊云尔。我画我中庭，亦复横渠纸。两树分红白，同然见复心。开花还结子，吾道古犹今。秋菊有黄花，有朱亦有素。靖节醉东篱，为识花心故。万古水中山，一峰山下石。古貌独苍然，不受风涛蚀。石钟以声名，无声安取此。风水月明中，我忆东坡子。
宿梅洲
作者：邵宝
朝代：明

秋水清如雪下船，黄花半委月犹悬。枕当星剑看牛斗，鹤下云汀流石泉。
宿池江
作者：邵宝
朝代：明

水落沙新白，蝉鸣叶半黄。郁蒸仍午焰，淡荡自秋光。梦就书应掷，吟馀牍未妨。晚风生别渚，起坐听沧浪。
宿池江
作者：邵宝
朝代：明

秋热大可畏，舟行乘微风。岂不爱燕息，兴在临川东。晚泊择所止，碧水连遥空。沙鸥解人意，来往如相从。放船泊中洲，不住亦不流。爱风当南港，畏日背西邱。浩歌待明月，解带倚柁楼。水花向我笑，我意方悠悠。
宿池江·其一
作者：邵宝
朝代：明

秋热大可畏，舟行乘微风。岂不爱燕息，兴在临川东。晚泊择所止，碧水连遥空。沙鸥解人意，来往如相从。
宿池江·其二
作者：邵宝
朝代：明

放船泊中洲，不住亦不流。爱风当南港，畏日背西邱。浩歌待明月，解带倚柁楼。水花向我笑，我意方悠悠。
宿知微山房
作者：邵宝
朝代：明

一宿山中寺，王郎两月情。榻云春坐煖，窗月夜看晴。茗供新分水，钟声远隔城。知微请题画，政及我诗成。
寄余郡推鸿宾
作者：邵宝
朝代：明

东桥去后复文川，山长能邀又二年。过岭不携清献鹤，在庭应出惠通泉。半江月坐巾峰上，万古碑看阙里前。二月春风来旧客，还将美政向予传。
寄俞国昌参政
作者：邵宝
朝代：明

都谏才名动六科，山东方岳亦峨峨。班违清切天还近，步入宽閒地更多。几处残碑犹鸟迹，何年幻市不鲸波。文庄亦为军储出，关塞而今尚有歌。
寄储静夫太仆
作者：邵宝
朝代：明

未出都门便忆君，沧波渺渺海陵云。船如米芾谁当泊，榻似陈蕃我合分。塞北兵戈方用武，江东尊酒自论文。不堪画鹢催南发，杨子湾头日正曛。
寄南都三友 其一 五清刘光禄
作者：邵宝
朝代：明

不接诗筒又两年，留都风月思依然。交游南省论文外，识在中州品士前。江上兴难移棹访，山中怀每废书眠。司空问罢还医客，回首三山半倚天。
寄南都三友 其三 钤冈严翰长
作者：邵宝
朝代：明

神仙官府在蓬壶，学士文章赞圣谟。静里经纶书四部，公馀记注赋三都。星辰阁道怀前此，风月钤冈认故吾。岂不怀人如室远，东南烟水自江湖。
寄南都三友 其二 双溪汪司成
作者：邵宝
朝代：明

七年清梦几双溪，回首贤关帝阙西。云汉为章常独咏，江山留胜更谁题。龙飞郢楚真嘉会，凤下岐周亦暂栖。一曲南风又宣父，知音何处问昌黎。
寄南都三友·五清刘光禄
作者：邵宝
朝代：明

不接诗筒又两年，留都风月思依然。交游南省论文外，识在中州品士前。江上兴难移棹访，山中怀每废书眠。司空问罢还医客，回首三山半倚天。七年清梦几双溪，回首贤关帝阙西。云汉为章常独咏，江山留胜更谁题。龙飞郢楚真嘉会，凤下岐周亦暂栖。一曲南风又宣父，知音何处问昌黎。神仙官府在蓬壶，学士文章赞圣谟。静里经纶书四部，公馀记注赋三都。星辰阁道怀前此，风月钤冈认故吾。岂不怀人如室远，东南烟水自江湖。
寄叶侍御一之
作者：邵宝
朝代：明

手植松楸渐有阴，三年读礼草庐深。泪缘感物沾欧表，歌待成声和舜琴。海上鱼龙秋共蛰，山中乌鸟夜初喑。起居近得黄岩令，巾帻峰高玉尔音。
寄司徒孙九峰
作者：邵宝
朝代：明

江汉云重阻，秋风白发多。相思不相见，木落洞庭波。老节曾相倚，虚心几岁寒。九龙山下梦，夜夜楚江干。
寄司徒孙九峰·其一
作者：邵宝
朝代：明

江汉云重阻，秋风白发多。相思不相见，木落洞庭波。
寄司徒孙九峰·其二
作者：邵宝
朝代：明

老节曾相倚，虚心几岁寒。九龙山下梦，夜夜楚江干。
寄吴东湖司空
作者：邵宝
朝代：明

老谢尚书返旧堂，百年吾道益增光。洞庭南去还裴野，震泽东来有召棠。调剂口曾尝药苦，经纶手复理芸香。深秋一得沙羡报，回首苍梧梦转长。
寄吴嗣业
作者：邵宝
朝代：明

茶香邻酒国，知味各称仙。何日携茶具，云山共我泉。
寄吴宪使
作者：邵宝
朝代：明

濂泾草堂清可怜，幽期已在立秋前。社中诗自无新什，方外书应有别传。野旷正堪乘月步，日高犹为避风眠。伯牙山水钟期耳，万古知音不在弦。
寄周都宪文化
作者：邵宝
朝代：明

病馀思见故人难，东浙山川入画看。风雨百年多幻景，江湖万里几惊湍。尊前每进新鸠杖，箧里还看旧豸冠。尚忆虔州同驻节，郁孤台上望长安。
寄复张提学用旧韵
作者：邵宝
朝代：明

两月东巡历四州，几多诗景待君收。节从海上应遄返，题为泉头合再留。湖上晚风云未定，山中春水鸟相求。濯缨别有沧浪调，何处兰亭水曲流。
寄夏参议如山
作者：邵宝
朝代：明

书破来鸿在，情深柰鼠何。黄花十月雨，白草九江波。云梦荆人猎，潇湘屈子歌。淹留君太久，吾道竟蹉跎。
寄夏德树
作者：邵宝
朝代：明

赤城山房不可到，但见客带烟霞来。孺子歌残三击节，羲皇梦醒一衔杯。少微夜隐江边雾，蓬岛春连海上台。二月西轩重下榻，可无新句为予裁。
寄夏德树用素翁见寄韵
作者：邵宝
朝代：明

赤城别我十年馀，犹忆麻城语我初。夜月江南鸿雁少，春风海上翠屏虚。佳人空谷长劳梦，远道平生未尽书。闻道草玄多暇日，杖藜时过野翁居。
寄天台友人
作者：邵宝
朝代：明

天台峰下杖从容，曾是江东五马公。若问儿童歌舞地，敬亭山色画图中。
寄姚都水秀夫
作者：邵宝
朝代：明

疏浚功成数十州，东南应免九重忧。奈何水部称多病，却向鹅湖访旧游。燕䫈暄凉凭候雁，楚江晴雨问鸣鸠。草玄闻有平生意，须及扬雄未白头。
寄孙九峰司徒
作者：邵宝
朝代：明

九峰山里寄书来，珍重司徒手自裁。出处四朝今旧德，沈酣三礼古遗材。爱公欲徒吟诗社，老我时登点易台。喜接贤郎难答拜，愁看江上雁飞回。
寄寿秦一诚
作者：邵宝
朝代：明

昔年有奇士，遇子金陵中。授子长生诀，玄谈入洪濛。相期以无期，有地还相逢。尔来四十年，閒居仰遐风。大耋忽复届，绿发双青瞳。可望不可即，渺如湖上峰。我生晚习隐，谢病东山东。静虚拙乃逸，梦见濂溪翁。遥将惠泉水，从子巢云松。
寄山东巡抚陈中丞
作者：邵宝
朝代：明

两年三劄汴台时，回首东藩几梦思。疏为斯文还白鹿，书从何日更青藜。泰山我负登高愿，沧海君成望远期。相寄不烦缄鲁缟，汉封坛上有秦碑。
寄山寺读书诸友
作者：邵宝
朝代：明

锡山南下旧僧居，贤者今来借读书。门钥自收桥板断，要教游客笑人迂。
寄崔工侍民瞻用前韵
作者：邵宝
朝代：明

郴州南望楚云边，颜色长怀别我年。岭北春从梅折后，衡阳书在雁归前。雪淹夜榻无佳兴，月照秋槎有胜缘。病起莱衣方再舞，晚风吹雨过梅天。
寄庄定山
作者：邵宝
朝代：明

几年书断定山翁，极目江天送去鸿。野史不妨朝报外，病怀长托醉吟中。短筇向晚云随在，小榻逢秋月与同。尚忆长安吟别地，夜深风雨烛花红。
寄张汝立
作者：邵宝
朝代：明

别来风雨梦初醒，两对山中春草庭。江汉无情衰可墨，春秋有法简能青。笔将点易劳君送，琴欲赓歌起我听。闻道儒台虚席在，何时尊酒海天亭。
寄恽宪副功甫
作者：邵宝
朝代：明

八载荆南使，忧勤欲白头。歌声斫地剑，行色济川舟。岁月空成晚，江湖况及秋。平生范老记，一读一登楼。
寄李提学献吉
作者：邵宝
朝代：明

铁柱宫前春水深，几回清梦忆登临。新亭有客还题壁，旧曲何年为入琴。高士榻虚人似玉，此君堂小地如金。近来又读宗儒记，回首匡庐万古心。
寄毛侍御汝厉
作者：邵宝
朝代：明

直指南巡独寄书，新春长忆过山居。雷霆虩虩双星畔，江汉滔滔六月馀。清世敢闻歌有凤，丰年真愿梦维鱼。白沙玉峡相逢地，二十年来一日如。
寄浦进士文玉用其韵
作者：邵宝
朝代：明

长安为客一年多，喜听明良和舜歌。风海稍纡仙足骥，云山微露佛头螺。两都赋在名为累，三策文成病作魔。独有知音隔江左，蓉湖秋晚水增波。
寄湖南赈使吴中丞兼柬秦中丞凤山
作者：邵宝
朝代：明

两年未报岭南书，却向湖南候起居。赤壁山高三国后，洞庭波阔九歌馀。楼临江渚曾招鹤，节过乡关不问鱼。淮海相逢同吊古，岳阳回首意何如。
寄王推府
作者：邵宝
朝代：明

王郎关西彦，今为苏郡推。忆昔骑瘦马，送我黄金台。寄言问江东，谢公安在哉。感此不能对，惭愧经济才。坐驰楚云尽，望极吴天回。遗君尺素书，珍重烦君裁。
寄秦择之用莫如山韵
作者：邵宝
朝代：明

春江生绿芜，所思恨远别。美人有新篇，开缄动风日。商谣跂吴云，转使心旌孑。谁能袪渴尘，惠我太古雪。广文今冷官，五斗腰不折。朝吟水洋洋，晚眺山嵲嵲。君庭梧十寻，我方咏瓜瓞。大哉唐虞谈，出口陋猥屑。夕灯照虚堂，屡系康侯节。填然鸣鼓中，乃独按鲁薛。南沙旧同游，有操如玉洁。赠君四三章，古调超巧拙。岁寒结深盟，纷华以为瞥。劝君勿太潜，行止故有说。秋芳淡无姿，美在人未撷。我歌亦吾情，不为闻者说。
寄秦提学国声
作者：邵宝
朝代：明

宪学名官愧我曾，得君相继价逾增。镕金有制元随可，璞玉无形已付能。河广正誇杭一苇，崧高还爱驻双藤。许州品士亭如在，校罢诸生请试登。
寄莫如山
作者：邵宝
朝代：明

五更梦醒忆南沙，只尺天分路两涯。诗草往来凭稚子，春光深浅问梅花。节临雨水初飞雪，路阻山泉未试茶。画里西湖皆幻景，似闻高兴在东家。
寄莫如山二首
作者：邵宝
朝代：明

八月风吹汉水槎，江东回首更思家。南沙亭上人如玉，赋罢清秋菊有华。亭倚南沙石作山，凤凰巢处竹斑斑。执经时有门人到，万卷楼中不闭关。
寄莫如山二首·其一
作者：邵宝
朝代：明

八月风吹汉水槎，江东回首更思家。南沙亭上人如玉，赋罢清秋菊有华。
寄莫如山二首·其二
作者：邵宝
朝代：明

亭倚南沙石作山，凤凰巢处竹斑斑。执经时有门人到，万卷楼中不闭关。
寄薛石泉
作者：邵宝
朝代：明

此叟何如者，山中有石泉。润生晴谷雨，光动夜潭天。鉴影空坡老，题名重羽仙。岁寒吾道在，须记定交年。
寄许东庐
作者：邵宝
朝代：明

冲雨冲风一事无，东陂南荡水连湖。兴如王戴非因雪，他日休烦作画图。
寄许东庐
作者：邵宝
朝代：明

老去诗篇兴若何，一春城郭少经过。阴怜绿树风偏好，湿怪黄梅雨太多。静力更凭閒打整，狂心都逐病消磨。劳君问讯无堪报，微醉亭前独放歌。
寄谢陈中丞
作者：邵宝
朝代：明

御河流水逐潮回，南去风帆不用催。千里驱驰劳远计，百年经略见雄才。地当海浦非他镇，城倚天津复此台。病眼临分重回首，拱辰楼迥晓烟开。
寄贺黄门先生
作者：邵宝
朝代：明

万丈医闾万丈云，白头何地可寻君。懒招海贾非无谓，笑荅山灵似有闻。秋水竿留巢父在，春风榻与管宁分。数封再检先朝疏，望断天涯坐夕曛。
寄钱子推是日子推宿山中
作者：邵宝
朝代：明

病不登山梦到山，也知高兴在松关。云随社老看碑去，风送邻僧供茗还。无石似龙还画葛，有崖如玉合书颜。更烦题我新精舍，脩竹千竿屋数间。
寄顾台州华玉
作者：邵宝
朝代：明

秋晚怀人思欲荒，东南江水隔钱塘。山高故近台三象，郡僻真悬海一方。他日曾看周砥柱，何时能剪召甘棠。观风定有新诗句，愿托王生为寄将。
寄顾大参华玉
作者：邵宝
朝代：明

近逢左辖问参知，尚忆山中访我时。岂是西湖无好景，秪缘东省有佳期。一方暂试经邦手，千古还纡尚友思。闻说柴墟遗稿在，故人已为付棠梨。
寄题东林寺壁
作者：邵宝
朝代：明

雁门僧避胡尘来，匡庐山中寻讲台。谁云净土在西竺，此池自有莲花开。莲花开时千万朵，江南君臣不疑我。渊明故是避世人，菊花醉插头上巾。攒眉掉臂谢公去，一杯浊酒堪全真。当年意在谁独识，虎溪笑处泉流石。至今古塔依西林，月落江云树千尺。
寄题孙司徒寿砚堂
作者：邵宝
朝代：明

远向端溪水上分，中书秃尽始知君。寻常四友休同论，千二百年何足云。池入海涛还浸月，岛回春吹欲生云。世家争羡文华国，更许何人策上勋。
寄题宜兴李宗源双桐用吴宁庵韵
作者：邵宝
朝代：明

双桐自比双南金，地得宽閒谢斧寻。吴老诗题从始植，文郎图画已成阴。霜黄碧叶秋将及，月白青枝夜不禁。吾树在庭须客赋，为君还作短长吟。
寄题理梦斋
作者：邵宝
朝代：明

理梦复理梦，梦如江水长。达生迷化蝶，玩世托炊粱。忽起汤齑口，仍留冰炭肠。醉醒都两字，毕竟不如忘。
寄题石龙书院
作者：邵宝
朝代：明

石龙岩下有人龙，万卷图书一亩宫。久信横渠崇世禄，始知若水称仙风。地当南斗瞻依处，道在东山卧起中。忽忆台州三忆句，欲招方石慰涯翁。
寄题许州蔡孝子祠
作者：邵宝
朝代：明

古涧元名揕，新祠正倚津。一言无盗贼，千载有风神。风雨林花晚，蘋蘩野水春。也知贤守意，不独化乡人。
寄题邵宪副东邱娱晚亭
作者：邵宝
朝代：明

荆南溪水水东头，宪使归来访故邱。绿野竟忘裴晋国，香山真识白江州。风尘迹远新图画，山水情深旧钓游。我有一尊思共醉，扁舟将趁菊花秋。
寄题钱水部诗冢次沈石田韵
作者：邵宝
朝代：明

钱翁作诗冢，粤惟己巳年。厥地乃旧游，山水相延缘。翁诗出翁心，混混真源泉。譬诸山泽臞，勤修欲成仙。载赓阳春调，剩读秋水篇。知音孰云少，三叹闻朱弦。嗟予遇君晚，纵言及前贤。官衔列水部，诗名亦由天。投簪谢明主，瀼西视琴川。点检手所笔，清兴常飘然。天机忌独泄，穴置还幽玄。行将化为石，万古存贞坚。寻常有匡山，头白归青莲。韬光伺来哲，古道君有焉。
寄题阁老费公至乐楼
作者：邵宝
朝代：明

黄阁仙人天上还，幽兴却寄溪山间。横林深处起重屋，别有眼界非尘寰。群溪东来向西去，流到龙溪两倾注。白云飞尽见三峰，政在先生倚阑处。乾坤一览万古心，北南名胜皆登临。子长胸次仲淹思，每与山水增高深。岂知几案有至乐，欧老诗如为公作。先人种树今数围，槐影重重松落落。阳春坐我还清秋，静观万物成天游。半江露白月照水，两涯草碧云生洲。我行湖东数过此，尚忆清扬在中沚。病馀偶接季方书，世事茫茫公老矣。岁月无端白发多，江湖地远心如何。苍生未起谢安卧，溪上往来空棹歌。
寄题黄鹤楼
作者：邵宝
朝代：明

片云不向琴台泊，鹗渚飞来共黄鹤。黄鹤千年尚未归，惟见高楼倚寥廓。有矶巀嵲非人凿，矶上临观何绎络。长史杯缘庾老停，谪仙笔为崔郎阁。内方迤逦大别峰，远树中开夏后宫。朝宗江汉直趋海，天津地脉应流通。登高能赋亦馀事，天子有使将观风。西涯老作动千古，白首载歌还沈翁。都台驻节吾乡彦，五十功名犹未半。不转常持匪石心，无涯每出如流翰。匡庐云隐具区涛，我放扁舟君不见。清秋贻我洞庭歌，手墨新题溢缄面。君诗原是杜中人，吏在汉廷称老练。冯君莫向栋边悬，恐露精光射星汉。
寄黄肇庆
作者：邵宝
朝代：明

长歌杜甫诗，怀人渺云树。悠哉两地心，乃不阻途路。我于黄民曹，深识离别趣。民曹去多年，江湖各烟雾。忧怀对高旻，实以天下故。一官分计司，未足云遭遇。堂堂司徒堂，建明盖尝屡。观其章奏间，时出艰险句。极力排权豪，倾衷写贞素。济时挟经纶，谈笑亦兹寓。别来劳我心，如水日东注。昨闻祥琴调，云衢复将骛。信州吴越冲，我驾久停步。所冀承清言，慰我夙瞻顾。汛扫玉山亭，拟坐今宿度。奈何消息稀，令人益生慕。我往君乃来，一会真有数。三复鹅湖书，恨倚前轩柱。迩得肇庆除，报书道应误。劝君行勿迟，南海方勤戍。
寒日怀卧云上人用昌黎韵
作者：邵宝
朝代：明

病馀情绪还无赖，久拟临泉洗宿埃。载酒定须三宿返，送茶时复一僧来。身从白日风时避，眼到青山雪处回。为问西斋悬榻地，荒云和叶几堆堆。
寒日斋居次见素公韵
作者：邵宝
朝代：明

供茶须地栗，和药谢天麻。山鸟投风树，江鸥避雪沙。近招醪饮薄，远劄绢封斜。深巷临泾曲，弦歌自一家。
寿九十翁杨守愚
作者：邵宝
朝代：明

天顺年初仁寿堂，宏治年中人瑞坊。九十四年还此老，仰看前辈益辉光。
寿华封君七十
作者：邵宝
朝代：明

文华侍书凡几年，权阉斥逐江南田。翰林有子领京荐，飘然同上嘉兴船。事定移家还辇毂，清风如水人如玉。百年共肃世守之，雅称东藩画中竹。君不见谏垣回首江湖长，南极星高北极光。向来夷险何足道，莱衣春酒封君堂。
寿吴宪使
作者：邵宝
朝代：明

东藩回首兴飘然，须信吾儒有列仙。湖海正当初返地，星辰还值始生年。南山静对陶潜菊，春酒香分陆羽泉。笑问丹丘何处是，为君重赋远游篇。
寿少傅邃翁先生七十
作者：邵宝
朝代：明

百年师执邃庵翁，几向门墙拜下风。多士钧陶鸣铎外，累朝经济挂冠中。时将老矣江山在，兴本超然出处同。莫道隐园真可隐，庙堂端合坐姬公。
寿张都运先生
作者：邵宝
朝代：明

古之洛社在洛中，其人往矣犹高风。今之洛社名偶同，乃在蓉湖之北龙。峰之东，中有主者心好古，脱略尘网追遗踪。忆从三策献天子，释褐登廷称进士。漫将时事寄吟哦，对客挥毫思如水。职方郎官领禁符，观风三辅赋两都。朝鲜使者出关去，尽道威明前所无。镇东楼高绝云海，想见当年美丰采。洞庭烟水严滩云，耿耿幽怀三十载。人言州县徒劳人，使君所至皆阳春。平生经济有馀地，万里江湖空一身。今年归来闽海上，洛社新堂旧屏障。满庭宾客燕清秋，水色山光正相向。先生谢客焚妙香，紫微天远云衢长，膝前觞献森诸郎。君不见黎平谣，东平志，回首他年皆小试。愿公再起再归来，手植青松看晚翠。
寿徐封官
作者：邵宝
朝代：明

老拜封官命，归来发未皤。巷深尘事少，园小野情多。久视天终定，初生日又过。寿君无长语，击节远游歌。
寿毛夫人
作者：邵宝
朝代：明

见母之母如见母，恨不百岁还千秋。此心真似南山石，有酒深如东海流。毛夫人，秦母母。德俪中丞真作友，汶也受恩独良厚。果钱药饵远劳心，衣线谁云不亲手。砺翁致政方一年，夫人七十开寿筵。两阶班出诸孙后，百里心悬二卣前。一词我为汶称祝，二老高堂双碧玉。庭兰有茁桂亦芳，凤在梧桐鸾在竹。
寿毛都宪
作者：邵宝
朝代：明

功名早拟登麟阁，中岁归来问林壑。临观何处不江湖，范老文如为公作。方今才望谁如公，郧阳节钺南畿同。十年朝野均劳后，四省兵民总制中。江汉朝宗两支水，公心耿耿真如此。折冲千里笑谈馀，某也曾闻古君子。公无上书称引年，我为公歌岘水篇。羊公杜公各片石，更道人间别有仙。中原之民望公久，过我山中还饮酒。前年曾寿守溪翁，侑者罂泉诗一首。春来江上多风波，船如天上闻公过。白云黄鹤武昌渚，试看东流今若何。
寿涯翁老师
作者：邵宝
朝代：明

缄诗到已过弧辰，十月书回墨尚新。独乐园成身未老，静观心在物皆春。千钧笔试三杯酒，数仞墙趋四海人。古华山泉深更远，年年持此庆生申。
寿涯翁老师用癸酉守岁韵
作者：邵宝
朝代：明

濯缨歌罢水无尘，静里乾坤太古春。藜杖有情随兴远，綵毫无象与时新。星辰又值初生日，山斗同瞻未老身。白发门生江海上，捧觞真羡在庭人。
寿潘玉林七十
作者：邵宝
朝代：明

玉林早入诗坛中，及见前辈诸诗翁。而今老矣复开社，后生执简争相从。年来甲子十者七，鬓发如丝眼如漆。幅巾藜杖水复山，晚归更有轩容膝。腊梅花开春正酣，惠风日日从东南。两兄同堂三子侍，西阶宾客群来参。一杯复一杯，有寿如此酒。太和方絪缊，造化在公手。我有青蜡烛，贻者庐山人。照君琅玕席，永此长生辰。君不见庭前猗猗数竿菉，谁遣称林又名玉。为君歌抑诗，和之以淇澳。
寿知微子七十
作者：邵宝
朝代：明

禅心僧腊共青山，几见游云去复还。纵是古希休便道，静中已透百年关。
寿莫母何安人
作者：邵宝
朝代：明

安人竹鹤之曾孙，闺门尚有清风存。来归驾部甫三七，又七寒暑哀声闻。哀声未已贤声起，寂莫深帏谢罗绮。花开花落经几春，只尺中门不曾启。五花云锦鸾回旋，一番手展一悽然。诸孙忽见少且长，三子宁知后与前。尔来五十开宾筵，众宾齐赋共姜篇。颂兴闾里传闻地，例及朝廷旌表年。君不见庭中萱草梁间燕，天为高堂侑觞献。猗今之乐乐未央，世间那有瑶池晏。
寿薛同庵七十
作者：邵宝
朝代：明

草堂风雨昼，嘉客且醇醪。老去心犹壮，狂来兴转高。酒杯宽处放，诗客醉时豪。昨夜悬明镜，青青照鬓毛。
寿贾封君
作者：邵宝
朝代：明

上寿人膺太史封，白头林下庆遭逢。清时恩典隆冠冕，令子文章重鼎钟。鸠杖晚扶閒处立，兕觥春映醉时容。仁源不在南阳水，莫问今生菊几丛。
寿陆野云
作者：邵宝
朝代：明

八十称大耋，年来又此翁。相人能法眼，谓我有仙风。世事清谈里，家声远谱中。笑看兰桂长，黄发碧双瞳。
将至信州寄冰溪
作者：邵宝
朝代：明

信州山水故多情，当我来时雨却晴。有客南楼正高坐，凭将短句代通名。
将至安仁秦择之来迓
作者：邵宝
朝代：明

沧浪水清濯我缨，隔江如听棹歌声。故人相见笑相问，一夜月明三载情。
将至安仁豫斋来迓
作者：邵宝
朝代：明

相逢休讶便论诗，海月江云掩映时。三十年前歌调在，一声还许野鸥知。
将至广信寄娄诚善
作者：邵宝
朝代：明

二月书来自蔡登，南楼病榻几青灯。灵山雨后明如许，渴思令人一夜增。溪晴数日觉滩多，坐听潺湲和棹歌。却到安流山有月，独吟如此晚凉何。
将至广信寄娄诚善·其一
作者：邵宝
朝代：明

二月书来自蔡登，南楼病榻几青灯。灵山雨后明如许，渴思令人一夜增。
将至广信寄娄诚善·其二
作者：邵宝
朝代：明

溪晴数日觉滩多，坐听潺湲和棹歌。却到安流山有月，独吟如此晚凉何。
将至邬子舟中作
作者：邵宝
朝代：明

咫尺鄱湖水，相将入楚乡。雨中帆力缓，风外笛声长。梦渴山泉茗，吟销海岛香。旧游堪一憩，何处有甘棠。
将赴许州奉别西涯先生
作者：邵宝
朝代：明

我有文章愿，公今海内师。南畿叨荐日，东阁听谈时。地重怜才甚，名高入相迟。茫茫离与合，何以尽心期。
小井田成
作者：邵宝
朝代：明

三代遗风一慨然，聊将幽事遣閒边。细分颜巷曾收井，小灌张渠未买田。荒入草茅憎隙地，馨生黍稷愿丰年。如闻新制遒人铎，击壤歌中见古天。
小孤山
作者：邵宝
朝代：明

昔闻砥柱黄河中，万古坐镇狂澜东。小孤乃是江砥柱，特起不与群山同。群山随江挺奔马，爱此石笋凌苍穹。孤哉孤哉本天造，一任巨浪乘长风。节宣夙受神禹戒，滔滔不碍江朝宗。我来信宿彭泽下，咫尺仰望天妃宫。翠烟霏霏落杯酒，千帆阅尽澄潭空。举杯酹江江日红，隔江缥缈留青峰。便当载笔赋东海，三山点破云冥濛。
小溪道中
作者：邵宝
朝代：明

春云收雨寂无功，诗景依稀在眼中。南去驿连分水䫈，北来船趁上江风。细泉落涧深成碧，幽径垂花浅著红。玉枕有名何处是，令人却忆白沙翁。
小舟
作者：邵宝
朝代：明

东海西陲震泽东，杏花雨过藕花风。世间多少江湖险，不到蓬窗午梦中。
小雨过海天亭前饮酒
作者：邵宝
朝代：明

山风吹雨霁，藉草对邻僧。回首淹留地，白云知几层。
少傅王公书来谓贞节碑制有泰山之遗不胜愧叹
作者：邵宝
朝代：明

吾碑敢学泰山碑，不谓溪翁谓似之。天地深恩明主诏，春秋巨笔傅臣词。石钟追动蒲牢角，风榭馨香柏树枝。山鬼自今须敛避，文星五夜照南离。
少师公祈雪斋居代启奉问辛未
作者：邵宝
朝代：明

白头灯火玉堂深，三叹朱弦对古琴。庭鹤梦清知夜气，江梅花蚤见天心。日将南至迎修景，风自东来问捷音。咫尺门墙劳跂望，五云城阙漏沈沈。
尚书台纪梦次万晦之韵
作者：邵宝
朝代：明

昔之梦似今之所，吾台谁谓前无古。寻常灌莽接松楸，突出烟霞三百武。青云有阶人可得，轻举尤须藉风伯。小池新引露泉清，大笔深刊厓石白。海天佳气从东来，一滴万古真水哉。金春玉应碧山静，道人对此方心斋。西岭东峰拥前后，一方真与乾坤久。危厓铁笛夜凄清，城市茫茫失尘垢。高丘远海谪仙诗，歌声入云云欲飞。先天有易本无画，谁向清溪问点为。
尹舜弼访我二泉书院诗以叙别
作者：邵宝
朝代：明

七年离恨忽消除，更爱清言数起予。士品故从三代后，文章谁许六经馀。春深水国舟还浅，夜静山斋榻又虚。欲问星槎何日返，庙廊新馆正渠渠。
屋舟为京口钱宗玉赋
作者：邵宝
朝代：明

风波懒逐世浮沈，小阁凭虚敞素襟。采药每牵浮海梦，乘槎聊遣济川心。水能载覆旁观久，天与周旋独坐深。闻道江南船似屋，中泠何地觅帆阴。
属邵翁种蒲于石
作者：邵宝
朝代：明

片石能还水，移来楚水滨。仙家九节草，吾室数茎春。苍溢空江露，青消老眼尘。凭谁了兹事，西郭有閒人。
屯田二首寄胡用晦
作者：邵宝
朝代：明

从军古云苦，况复远戍边。强者乘障去，羸弱乃屯田。恶土不生草，漠漠沙兼天。犁锄亦病甚，幸免荷戈鋋。但得烽火息，聊以延岁年。边塞少雨雪，岁丰亦如荒。相逢莫相问，丰荒两无望。荒岁固饥饿，一死足以当。幸哉遇丰年，诛求益遑遑。有生不如死，长恸天苍茫。
屯田二首寄胡用晦·其一
作者：邵宝
朝代：明

从军古云苦，况复远戍边。强者乘障去，羸弱乃屯田。恶土不生草，漠漠沙兼天。犁锄亦病甚，幸免荷戈鋋。但得烽火息，聊以延岁年。
屯田二首寄胡用晦·其二
作者：邵宝
朝代：明

边塞少雨雪，岁丰亦如荒。相逢莫相问，丰荒两无望。荒岁固饥饿，一死足以当。幸哉遇丰年，诛求益遑遑。有生不如死，长恸天苍茫。
山中偶成
作者：邵宝
朝代：明

古寺名泉畔，钟鸣客到初。溪山春日昼，花柳老人舆。远眺招无鹤，閒居食有鱼。卧云呼不起，苔隐石床书。无期还隔夜，春事共游初。径仄花薰盖，坡平草藉舆。山僧劳供茗，野客许提鱼。新句推敲处，摩挲石上书。
山中偶成·其一
作者：邵宝
朝代：明

古寺名泉畔，钟鸣客到初。溪山春日昼，花柳老人舆。远眺招无鹤，閒居食有鱼。卧云呼不起，苔隐石床书。
山中偶成·其二
作者：邵宝
朝代：明

无期还隔夜，春事共游初。径仄花薰盖，坡平草藉舆。山僧劳供茗，野客许提鱼。新句推敲处，摩挲石上书。
山中初夏
作者：邵宝
朝代：明

山中初夏渐清和，听罢樵歌又牧歌。晓暝暂疑青野窄，午晴偏觉绿阴多。閒从点易无僧到，远为徵文有客过。诗兴撩人归兴缓，东峰明月夜如何。
山中听泉
作者：邵宝
朝代：明

秋日山亭上，观泉坐夕曛。先声虚谷应，馀沥小池分。滴滴初疑露，源源半接云。载歌云谷句，樵子隔溪闻。
山中怀杨仪部
作者：邵宝
朝代：明

未得登君野兴堂，两年清梦独难忘。笑谈每怪逢僧健，文字犹嫌应客忙。山月挂松真洒落，海云迎鹤更昂藏。吴天楚地同秋水，老尽蒹葭一夜霜。
山中感事
作者：邵宝
朝代：明

羽人鍊将蔑忠贤，神道犹能四百年。到此术应随数尽，秪留清洌在山泉。当时本藉忠贤重，却为忠贤觉厉诬。旧庙已空新庙静，睢阳回首隔江芜。
山中感事·其一
作者：邵宝
朝代：明

羽人鍊将蔑忠贤，神道犹能四百年。到此术应随数尽，秪留清洌在山泉。
山中感事·其二
作者：邵宝
朝代：明

当时本藉忠贤重，却为忠贤觉厉诬。旧庙已空新庙静，睢阳回首隔江芜。
山中杂诗
作者：邵宝
朝代：明

一派泉分九窍流，地中窍窍尽通幽。行人到此肠堪断，不用松风满月楼。八年月会七人同，山水之间一醉翁。就里园翁更奇绝，每留馀兴托恢公。
山中杂诗·其一
作者：邵宝
朝代：明

一派泉分九窍流，地中窍窍尽通幽。行人到此肠堪断，不用松风满月楼。
山中杂诗·其二
作者：邵宝
朝代：明

八年月会七人同，山水之间一醉翁。就里园翁更奇绝，每留馀兴托恢公。
山中梦希翁
作者：邵宝
朝代：明

江涛夜寒公不来，公来入梦亦奇哉。百年知己惟心在，万事随人可力回。望久更无谁下榻，兴多惟有独登台。欲将五老峰头树，移向西湖崦里栽。
山中漫成
作者：邵宝
朝代：明

李绅台南还筑台，陆羽泉西泉复开。泉边偃息看水逝，台上淹留待月来。一杯对客秋将尽，千古怀仙海欲回。漫恐岁寒霜雪至，超然堂下有红梅。
山中漫述用韵
作者：邵宝
朝代：明

千帆竟日南还北，堂在危厓坐不扃。玉枕为谁增地价，松醪从此失天刑。蒸蒸漫指云为雨，落落虚传石是星。使者采诗还自赋，清风应许到彤庭。
山中看梅简如山襄甫
作者：邵宝
朝代：明

山中梅比城中早，却为春寒也较迟。多事邻僧添转语，梅迟应待老夫诗。墙角疏花两树香，春风滋味已先尝。便教万树连山谷，不似冲寒意更长。观梅出郭看灯还，到处春风兴独关。不识沙翁偕石老，有无佳句及青山。
山中看梅简如山襄甫·其一
作者：邵宝
朝代：明

山中梅比城中早，却为春寒也较迟。多事邻僧添转语，梅迟应待老夫诗。
山中看梅简如山襄甫·其三
作者：邵宝
朝代：明

观梅出郭看灯还，到处春风兴独关。不识沙翁偕石老，有无佳句及青山。
山中看梅简如山襄甫·其二
作者：邵宝
朝代：明

墙角疏花两树香，春风滋味已先尝。便教万树连山谷，不似冲寒意更长。
山中答乔司马用前韵
作者：邵宝
朝代：明

新诗閒向竹间书，司马题缄问索居。晚渚爱看鸥立处，寒空愁听雁来馀。客须报简呼毛颖，僧促供茶扣木鱼。山水娱情忘未得，病怀不是渴相如。
山中答黄明甫
作者：邵宝
朝代：明

谩乞新诗续旧诗，小江高兴老僧知。旌驰岭外观风地，榻寄山中听雨时。泉近不劳将石子，云深惟许偃松枝。浩歌一曲沧浪月，万古心期酒在卮。
山中访王校书
作者：邵宝
朝代：明

閒看书法到山中，骑从多烦两县公。茶鼎润生移竹雨，墨池清起落梅风。闭门谢客精庐右，扫榻劳僧丈室东。只恐春深游客到，青松林外万花红。连阴晓为北风开，春入山中第一回。亭上远天须捲幔，槛前新水欲浮杯。校书客避参军辟，问字人传别驾来。明日更邀朱趣玉，黄公涧畔踏苍苔。
山中访王校书·其一
作者：邵宝
朝代：明

閒看书法到山中，骑从多烦两县公。茶鼎润生移竹雨，墨池清起落梅风。闭门谢客精庐右，扫榻劳僧丈室东。只恐春深游客到，青松林外万花红。
山中访王校书·其二
作者：邵宝
朝代：明

连阴晓为北风开，春入山中第一回。亭上远天须捲幔，槛前新水欲浮杯。校书客避参军辟，问字人传别驾来。明日更邀朱趣玉，黄公涧畔踏苍苔。
山中送春三绝
作者：邵宝
朝代：明

三月中旬已送春，蔷薇架畔木香新。能黄能紫非无色，终与东风隔一尘。留春不住送春归，多事杨花点客衣。有兴重来那用约，青山白发久忘机。苦雨却怜新水涨，喜晴还怪野花开。野花径畔春将去，新水桥边晚未回。
山中送春三绝·其一
作者：邵宝
朝代：明

三月中旬已送春，蔷薇架畔木香新。能黄能紫非无色，终与东风隔一尘。
山中送春三绝·其三
作者：邵宝
朝代：明

苦雨却怜新水涨，喜晴还怪野花开。野花径畔春将去，新水桥边晚未回。
山中送春三绝·其二
作者：邵宝
朝代：明

留春不住送春归，多事杨花点客衣。有兴重来那用约，青山白发久忘机。
山中遇莫如山
作者：邵宝
朝代：明

新春起我山中游，何处南沙亦小舟。偶出总缘风日好，相逢且值竹松幽。故人诗在僧能诵，别院茶来客又留。莫道匆匆难尽兴，稍须烟景再登楼。
山中遇静观
作者：邵宝
朝代：明

一秋风日今日好，我向山中看白云。观水亭前初送客，听松楼下又逢君。放翁健笔何难试，公瑾醇醪本自醺。独上层台待明月，绮塍归去夜应分。
山人归
作者：邵宝
朝代：明

白衣山人入山去，黄衣山人留不住。临别无言还有心，有言不似无言深。山深人远心只尺，云去云来本无迹，相见无期两相忆。
山僧惠灯诵昔人诗因次其韵
作者：邵宝
朝代：明

静清深处许吾閒，朝看云来暮看还。泾上再歌倪老句，邵家亭子面西山。
山南道中
作者：邵宝
朝代：明

惯行山北路，今日偶山南。丹井他年汲，羽人何处参。野田栖晚谷，溪树落寒潭。近午天风起，重湖破宿岚。
山堂雨坐用怀王郡公韵
作者：邵宝
朝代：明

东行到海复回舟，百姓方歌郭细侯。风幔正悬山上月，雨帆犹隔水中洲。已知平野无遗病，谁信丰年有隐忧。一望江湖俱在眼，吾堂还愧范公楼。
山居秋日用杜韵八首
作者：邵宝
朝代：明

新秋景物爱山林，碧树含风正郁森。滴水下池时发响，片云度岭漫成阴。十年病后忧时鬓，千仞冈头望阙心。馀兴最怜东月上，一峰清磬万家砧。忠定祠边细路斜，高台百尺面清华。柝声似应云中笛，帆影虚疑海上槎。老兴把杯还把笔，清时闻鼓不闻笳。閒从滴露泉头立，开遍梧桐几树花。湖北湖南度夕晖，望中山影坐来微。具区泽近九龙卧，沧海云空一鹤飞。日月每将閒事遣，阴晴长与夙期违。清斋不独葵堪折，竹笋鲜新蕨本肥。胜负机忘懒看棋，江湖还为野翁悲。圣朝此日真虞代，循吏何人似汉时。晚坞云深看月远，秋风泉涩下田迟。同心客在天南北，万里沧波正尔思。不观泉水即登山，诗卷长携木石间。江逆海潮穷地脉，峰参星斗入天关。风回碧涧千川象，霜落丹厓万古颜。闻道瑶台在霄汉，野人何意问仙班。观泉巾小恰笼头，洒洒衣裳七月秋。自谓云林堪避俗，不知江草解生愁。无鱼入馔真忘肉，有鹤来巢即对鸥。他日钓游今杖屦，宛然水国是山州。信今传后两无功，老去心情静坐中。梦里岩松过急雨，吟边庭草汎光风。沧波野鸟秋能白，篱落幽花晚亦红。敢学少年行乐地，北堂趋走未成翁。绮塍五里亦逶迤，北望平畴接华陂。揖客共摩新石刻，赠人还折古松枝。履违东省声全隐，几失西堂梦不移。坐久却忘归路晚，蒹葭江上露初垂。
山居秋日用杜韵八首
作者：邵宝
朝代：明
体裁：诗

湖北湖南度夕晖，望中山影坐来微。
具区泽近九龙卧，沧海云空一鹤飞。
日月每将闲事遣，阴晴长与夙期违。
清斋不独葵堪折，竹笋鲜新蕨本肥。
山居秋日用杜韵八首·其一
作者：邵宝
朝代：明

新秋景物爱山林，碧树含风正郁森。滴水下池时发响，片云度岭漫成阴。十年病后忧时鬓，千仞冈头望阙心。馀兴最怜东月上，一峰清磬万家砧。
山居秋日用杜韵八首·其七
作者：邵宝
朝代：明

信今传后两无功，老去心情静坐中。梦里岩松过急雨，吟边庭草汎光风。沧波野鸟秋能白，篱落幽花晚亦红。敢学少年行乐地，北堂趋走未成翁。
山居秋日用杜韵八首·其三
作者：邵宝
朝代：明

湖北湖南度夕晖，望中山影坐来微。具区泽近九龙卧，沧海云空一鹤飞。日月每将閒事遣，阴晴长与夙期违。清斋不独葵堪折，竹笋鲜新蕨本肥。
山居秋日用杜韵八首·其二
作者：邵宝
朝代：明

忠定祠边细路斜，高台百尺面清华。柝声似应云中笛，帆影虚疑海上槎。老兴把杯还把笔，清时闻鼓不闻笳。閒从滴露泉头立，开遍梧桐几树花。
山居秋日用杜韵八首·其五
作者：邵宝
朝代：明

不观泉水即登山，诗卷长携木石间。江逆海潮穷地脉，峰参星斗入天关。风回碧涧千川象，霜落丹厓万古颜。闻道瑶台在霄汉，野人何意问仙班。
山居秋日用杜韵八首·其八
作者：邵宝
朝代：明

绮塍五里亦逶迤，北望平畴接华陂。揖客共摩新石刻，赠人还折古松枝。履违东省声全隐，几失西堂梦不移。坐久却忘归路晚，蒹葭江上露初垂。
山居秋日用杜韵八首·其六
作者：邵宝
朝代：明

观泉巾小恰笼头，洒洒衣裳七月秋。自谓云林堪避俗，不知江草解生愁。无鱼入馔真忘肉，有鹤来巢即对鸥。他日钓游今杖屦，宛然水国是山州。
山居秋日用杜韵八首·其四
作者：邵宝
朝代：明

胜负机忘懒看棋，江湖还为野翁悲。圣朝此日真虞代，循吏何人似汉时。晚坞云深看月远，秋风泉涩下田迟。同心客在天南北，万里沧波正尔思。
山行纪事
作者：邵宝
朝代：明

策杖来看雨后泉，老僧相迓寺门前。残红梦里空三月，新绿阴中又一天。风转北溪随爽气，日冲西岭破浮烟。公孙携酒先期在，更有诸君在别船。
山行觅句
作者：邵宝
朝代：明

尽日山行苦乏诗，此山佳绝句难奇。秖应使者孤吟在，安得仙人一和之。千涧水流皆独往，万峰云起似相期。春来漫兴何须记，它日重寻亦未迟。
岁暮遣怀
作者：邵宝
朝代：明

门前馈岁野人来，手折梅花已半开。观为江山留晚阁，兴将旬日动春杯。年占方怪冬无雪，世计还惊夜有雷。聊托閒情到诗社，两童东去复西回。
嵩呼曲
作者：邵宝
朝代：明

何处声声万岁，帝升中神灵会。谷中人或有呼，新垣平何代无。万岁声尝屡见，楚东城汉前殿。帝方信臣敢疑，啸也歌樵牧知。
巨然山寺图用虞邵庵韵
作者：邵宝
朝代：明

古寺据崇岭，亦复设远关。中有苦行僧，终岁不下山。长松结深霭，釐然界尘寰。双瀑落悬厓，涧声日潺湲。殿堂栖古佛，长有云半间。阁登一纵目，目过心自閒。朝送白云去，暮迎白云还。
幸庵司马寄节孝堂三大字至
作者：邵宝
朝代：明

三字堂名万里来，旧堂名扁已成灰。故人远意真如谶，乙夜融风不是灾。活水源头仍里第，德星悬处自书台。可怜嘉树多憔悴，春雨来时又着栽。
幽居四咏 其一 树色
作者：邵宝
朝代：明

乍浓还淡弄朝晖，树色依稀定是非。楼上望回川历历，城阴遮断路微微。晓云有影团倾盖，春水无波渌染衣。独坐怀人心正远，天空渭北雁初归。
幽居四咏 其三 鸟声
作者：邵宝
朝代：明

一鸟不鸣山可怜，更怜鸣鸟过檐前。友声信有如莺语，喜报曾闻是鹊传。南国音成非别调，北窗梦醒正閒眠。近来习静心初定，独把无声寄五弦。
幽居四咏 其二 花香
作者：邵宝
朝代：明

花气絪缊共煖风，谁从起处问西东。偶来似与游丝下，却散还随梦蝶空。曲槛有时应独驻，幽居何地不相通。等閒拟得涯翁句，已落人间色相中。
幽居四咏 其四 鹤舞
作者：邵宝
朝代：明

误向丹邱共羽流，多情今得此亭幽。长鸣似与高人语，屡舞谁于醉客求。风羽九逵能抗晚，野心万里欲横秋。试将衣袖閒招引，转尽花阴意未休。
幽居四咏·树色
作者：邵宝
朝代：明

乍浓还淡弄朝晖，树色依稀定是非。楼上望回川历历，城阴遮断路微微。晓云有影团倾盖，春水无波渌染衣。独坐怀人心正远，天空渭北雁初归。花气絪缊共煖风，谁从起处问西东。偶来似与游丝下，却散还随梦蝶空。曲槛有时应独驻，幽居何地不相通。等閒拟得涯翁句，已落人间色相中。一鸟不鸣山可怜，更怜鸣鸟过檐前。友声信有如莺语，喜报曾闻是鹊传。南国音成非别调，北窗梦醒正閒眠。近来习静心初定，独把无声寄五弦。误向丹邱共羽流，多情今得此亭幽。长鸣似与高人语，屡舞谁于醉客求。风羽九逵能抗晚，野心万里欲横秋。试将衣袖閒招引，转尽花阴意未休。
广信遇庞大参元化
作者：邵宝
朝代：明

两省分司偶此同，不堪信宿又西东。衣冠元重藩臣体，议论犹多国士风。春殿香烟趋北阙，夜堂灯火坐南宫。它年更有相逢地，又引鹅湖入话中。
庆成侍燕
作者：邵宝
朝代：明

嘉燕陈明堂，黼座当春阳。惠风拂宫扇，亲睹穆穆光。冠簪肃趋拜，共进万寿觞。箫韶叶舞佾，宛然见虞唐。三苗独何为，不如兽跄跄。天高复地厚，永世垂衣裳。
庐山览秀四咏 其一 慕莲
作者：邵宝
朝代：明

匡庐北有莲花峰，濂翁曾此留行踪。请君试论爱莲说，今日看花同不同。
庐山览秀四咏 其三 瞻龙
作者：邵宝
朝代：明

石如龙卧也谁瞒，道眼无从物外观。吊罢武侯云满涧，西郊却怪雨来难。
庐山览秀四咏 其二 怀鹿
作者：邵宝
朝代：明

曾与观山到此中，西来云影接南峰。千年洞在无眠鹿，却忆多情少鹤翁。
庐山览秀四咏 其四 寻栗
作者：邵宝
朝代：明

菊花似与寄奴仇，草外秋风傍古邮。下马不须歌旧曲，九原应重感行休。
庐山览秀四咏·慕莲
作者：邵宝
朝代：明

匡庐北有莲花峰，濂翁曾此留行踪。请君试论爱莲说，今日看花同不同。曾与观山到此中，西来云影接南峰。千年洞在无眠鹿，却忆多情少鹤翁。石如龙卧也谁瞒，道眼无从物外观。吊罢武侯云满涧，西郊却怪雨来难。菊花似与寄奴仇，草外秋风傍古邮。下马不须歌旧曲，九原应重感行休。
庐山谣用李韵
作者：邵宝
朝代：明

庐山倚南极，乾坤一高邱。绝顶有佳处，可作仙人楼。诏书命我访奇品，等閒却遂平生游。白鹿洞在五老傍，我来讲席重铺张，青云见彩霞生光。玉声左右泉不断，我行东峰涧有梁。眼明还直西南望，澄湖烟水俱苍苍。不知乘舟者谁子，望我应恨天衢长。庐山如庐几万间，与仙作主去复还。黄尘滔滔似海水，此山即是蓬莱山。载歌唐人诗，我句亦时发。九江秀色行揽之，楚帆风送飞鸿没。五老五老真有情，万峰之中独自成。何时拄杖往参立，上呼群仙下紫京。笑攀北斗挽银汉，共洗浊世邻太清。
建昌分司古松
作者：邵宝
朝代：明

古松当中庭，荒馆幸有此。微风亦秋涛，雨翠复烟紫。月来夜如何，对我阅文史。我爱巡行初，见汝见君子。
建昌道中见杏花
作者：邵宝
朝代：明

临川梅花尚在眼，旴江忽复杏花红。山行远近百里外，春色浅深三日中。有力已能知夜雨，无心那复问东风。明朝又向南丰路，却听莺声处处同。
开先僧送泉水
作者：邵宝
朝代：明

泉斋爱泉如爱玉，每向名山观未足。长言世味无此真，俗客浪誇鱼我欲。匡庐瀑布故有名，几回坐饮龙池清。不知泉亦我知否，我独与泉如结盟。兹行未暇登山寺，远汲双瓶解焦思。老僧闻我送茶来，笑揖山灵谢珍赐。剩携阳羡新春芽，夜烹落尽青灯花。吾泉在惠久能味，岂以异好成遗遐。相将一椀复一椀，此味天教吾辈管。明朝西望双虹垂，放笔大书湖水满。
开先僧送泉水
作者：邵宝
朝代：明
体裁：古风

泉斋爱泉如爱玉，每向名山观未足。长言世味无此真，俗客浪誇鱼我欲。匡庐瀑布故有名，几回坐饮龙池清。不知泉亦我知否，我独与泉如结盟。兹行未暇登山寺，远汲双瓶解焦思。老僧闻我送茶来，笑揖山灵谢珍赐。剩携阳羡新春芽，夜烹落尽青灯花。吾泉在惠久能味，岂以异好成遗遐。相将一碗复一碗，此味天教吾辈管。明朝西望双虹垂，放笔大书湖水满。
弃儿叹
作者：邵宝
朝代：明

弃儿水中儿不沈。挥篙指水恨不深。妻骂夫忍心。饿死死明日，溺死死在今。妻骂夫，真忍心。
张家湾东遇王参政德华
作者：邵宝
朝代：明

晋溪北上我南游，潞水东头半日留。何处可忘君父念，此行须为庙堂谋。百年雅颂知能夏，千里歌讴望有秋。指日王师收战绩，勿言江左旧风流。
张山扫墓归途有作
作者：邵宝
朝代：明

山南山北扫寒烟，旧冢新碑二百年。红叶似花霜醉后，青山如黛雨妆前。数峰影阁竿头日，十里光沉镜里天。最喜无风溪路稳，沙鸥来往候归船。
张提学寄先师文正公新集至代简为荅
作者：邵宝
朝代：明

遗书新刻自徽州，千里缄来百拜收。自是叔孙知不朽，未应巢父得长留。秘藏不作山中计，重购还供海外求。青眼独看张侍御，瓣香今有古风流。
张提学留精舍三日别去诗以寄之
作者：邵宝
朝代：明

欲尽平生语，匆匆客又东。山中三夜月，江上片时风。荒径芟方始，寒泉汲未穷。逢人询我病，莫论著书功。
归兴六首
作者：邵宝
朝代：明

曾从渡口赋桃花，客路风光几岁华。州郡十年还入省，漕渠数月竟思家。星辰近听趋朝履，河汉虚随奉使槎。斜日倚楼沧海上，云山回首一长嗟。东归诏许省慈亲，瀛海西头问旧津。宿麦穗馀三月饷，枯杨皮尽几家薪。平生酒慕苏门老，它日羹怜颍谷人。闻道王师频报捷，中原今已息风尘。镇日冲风起九河，沽潮东上不胜波。云蒙日影当晡密，雨送雷声入夜多。野史一书还夏五，客灯十载几连窝。新凉却动江南思，卧看青山听棹歌。漕堤杨柳昔人功，六月清阴处处同。东国共看归海水，南船方趁过淮风。寻常民俗兵兴后，百万军储岁挽中。我有瓣香何所致，礼官新祀宋司空。舣棹来看治水碑，沙湾堤上蚤凉时。汉防故迹嗟谁志，禹贡全书愧我师。铁柱尚存尘漠漠，盐舟不至草离离。忧勤更忆东山老，白发江村一短藜。湖上飞云小作阴，龙神祠下水流深。河渠未预千年计，阙里徒勤万古心。驿报正愁闻鲁警，棹歌初喜听吴音。顺流东下三千里，一笑清风忽满襟。
归兴六首·其一
作者：邵宝
朝代：明

曾从渡口赋桃花，客路风光几岁华。州郡十年还入省，漕渠数月竟思家。星辰近听趋朝履，河汉虚随奉使槎。斜日倚楼沧海上，云山回首一长嗟。
归兴六首·其三
作者：邵宝
朝代：明

镇日冲风起九河，沽潮东上不胜波。云蒙日影当晡密，雨送雷声入夜多。野史一书还夏五，客灯十载几连窝。新凉却动江南思，卧看青山听棹歌。
归兴六首·其二
作者：邵宝
朝代：明

东归诏许省慈亲，瀛海西头问旧津。宿麦穗馀三月饷，枯杨皮尽几家薪。平生酒慕苏门老，它日羹怜颍谷人。闻道王师频报捷，中原今已息风尘。
归兴六首·其五
作者：邵宝
朝代：明

舣棹来看治水碑，沙湾堤上蚤凉时。汉防故迹嗟谁志，禹贡全书愧我师。铁柱尚存尘漠漠，盐舟不至草离离。忧勤更忆东山老，白发江村一短藜。
归兴六首·其六
作者：邵宝
朝代：明

湖上飞云小作阴，龙神祠下水流深。河渠未预千年计，阙里徒勤万古心。驿报正愁闻鲁警，棹歌初喜听吴音。顺流东下三千里，一笑清风忽满襟。
归兴六首·其四
作者：邵宝
朝代：明

漕堤杨柳昔人功，六月清阴处处同。东国共看归海水，南船方趁过淮风。寻常民俗兵兴后，百万军储岁挽中。我有瓣香何所致，礼官新祀宋司空。
归途再用前韵
作者：邵宝
朝代：明

谈馀方外士，乘兴到禅家。云尽长依竹，山寒不见花。客留新卷墨，僧试旧垆茶。世味吾痴在，无官处处誇。
待曙楼为俞司谏国昌赋次涯翁老师韵
作者：邵宝
朝代：明

高栋层轩带宿霏，明星耿耿见依稀。天回北斗还何指，地向东方渐有晖。寺下云林僧未出，城边野水鸟初飞。主人听彻金门漏，五凤楼前候衮衣。
待月
作者：邵宝
朝代：明

夜夜待月明，每被浮云苦。今夜天无云，月明本如古。月从东海来，待月吟正苦。素娥本无心，不管人今古。
待月·其一
作者：邵宝
朝代：明

夜夜待月明，每被浮云苦。今夜天无云，月明本如古。
待月·其二
作者：邵宝
朝代：明

月从东海来，待月吟正苦。素娥本无心，不管人今古。
待月未出归途漫成
作者：邵宝
朝代：明

兴酣拟坐月中台，月上迟迟且复回。峰影过湖残照去，风声入谷野云来。衰年多病堪何事，清世无功愧不才。除却慈闱朝夕外，旧书还与故人开。
徐太史薜荔园辞 其一 思乐堂
作者：邵宝
朝代：明

为山兮既仞，为池兮亦寻。宛水石兮斯在，昔之人兮此心。水汪汪兮石磊磊，嗟伊人兮不待。堂既构兮像悬我，山岳兮池海。
徐太史薜荔园辞 其三 风竹轩
作者：邵宝
朝代：明

庭翛翛兮疏竹，回岩风兮鸣玉。轩吾倚兮无言，羌独歌兮淇澳。
徐太史薜荔园辞 其九 通泠桥
作者：邵宝
朝代：明

涧将断兮有石，下潺湲兮玉声。步既度兮返顾，予焉知兮何情。
徐太史薜荔园辞 其二 水鉴楼
作者：邵宝
朝代：明

楼吾俯兮清流，流之汇兮幽幽。日徘徊兮延伫，将舍此兮焉求。
徐太史薜荔园辞 其五 观耕台
作者：邵宝
朝代：明

台登登兮山上田，畇畇兮山下。穑日力兮君欣，君复闵兮农之苦。
徐太史薜荔园辞 其八 留月峰
作者：邵宝
朝代：明

月明兮峰景，既东兮复西指。佳期兮夕骋，扣环窦兮栖栖。
徐太史薜荔园辞 其十二 柏屏
作者：邵宝
朝代：明

结琼枝兮若屏，岁云暮兮青青。春风起兮烟雾，翠为雨兮载零。
徐文靖公挽词
作者：邵宝
朝代：明

公为苍生恸，私还哭所知。名成归老日，功在荐贤时。风采山中杖，文章海内碑。向来参谒地，风动古槐枝。
徐用中寓松风阁诗以为问
作者：邵宝
朝代：明

舞雩何处问高坛，松阁春风晚带寒。病起不须操几杖，诗成刚在凭阑干。榻缘徐孺初教下，垆为王郎试索看。我欲坐君听古调，隔墙还有玉千竿。
得九峰书后晋溪继之
作者：邵宝
朝代：明

书来一日两尚书，病客江南正索居。湖海远怀千里共，山林幽兴七年馀。答君岂谓真能石，知我何妨不是鱼。却忆当时东省地，九峰心亦晋溪如。
得乾笋法于文玉用前韵为谢
作者：邵宝
朝代：明

待聘多君久席珍，等閒熏炙亦成春。相知岂谓新时好，不厌曾闻淡里真。煮石每教寻活火，屠龙谁解斸生鳞。庭前更有双梅实，古鼎无劳笑我贫。
得余鸿宾简
作者：邵宝
朝代：明

曾闻退易不闻难，六十年来系一官。风木声中悲岁短，云鸿仪处爱天宽。援琴欲鼓还清泪，运甓无劳亦素餐。君未弃臣臣自病，衷情须向疏词看。
得俞吏科国昌报
作者：邵宝
朝代：明

吏科报至倍伤神，说病论医字字真。千字尚留秦篆石，一时真泣孔经麟。新亭东望虚秋月，别墅西惊迫塞尘。天路茫茫灵爽在，先皇应慰见师臣。
得兰畹和章再用前韵
作者：邵宝
朝代：明

画里巾曾见大苏，短檐高桶旧相呼。直须唤醒千年梦，赤壁舟中认故吾。
得如山和章兼荷踏雪见过用前韵
作者：邵宝
朝代：明

雪后相过屐印沙，美人望不在天涯。九峰西照双溪水，万树东风一夜花。天台客去方燖橘，阳羡书来未寄茶。留得山翁曾共醉，数杯今雨对诗家。
得如山和章再用前韵
作者：邵宝
朝代：明

落日空山钟磬清，隔溪时听棹歌声。小桥再渡觉身健，高阁一登增眼明。望极江湖云北去，梦回岁月雁南征。黄花亦是秋风客，尽办寒香对老生。
得月为星士作
作者：邵宝
朝代：明

与客讲虚中，明月照我怀。怀中亦有月，元从天上来。
得浦丽水讣
作者：邵宝
朝代：明

方怪伻来得起居，讣音新到重愁予。铭旌长路晨风里，灯火空衙暮雨馀。视篆独怜三日浅，读书真恨一生虚。早春山馆觞君地，再诵离歌泪满裾。
得湛司成书
作者：邵宝
朝代：明

甘泉一劄自金陵，我正题诗寄两僧。诗到白沙难着语，海天亭上望南鹏。
得石毛二先生答简
作者：邵宝
朝代：明

三江读罢又熊峰，百感心期简二封。漫谓交游有光重，极知世运此遭逢。吟诗社外长观水，点易台前独种松。伊昔同游今老大，麓堂梦转惠山钟。
得章司成枫山先生书
作者：邵宝
朝代：明

司成书自道卿传，千里枫山越四年。风雨梦从初起处，江湖心在未归前。数盘谷可容君筑，万里门曾泊我船。闻说临风多感慨，乾坤回首一茫然。
得罗建宁和篇复用韵
作者：邵宝
朝代：明

君向江郎看石来，冯家池上复登台。奇踪漫谓星辰陨，秀色还从雨露培。杖者几须梧竹制，仙家衣是薜萝裁。若教移置钟山下，何处金声更赋台。
得莫如山浦文玉和章复用韵一首禁体物语
作者：邵宝
朝代：明

初阳一点便成妍，占断容春小阁前。犀浦有招须避地，海棠相见定忘年。姿容漫倚云边客，香影空传海上仙。寄语诗人休物色，已知描画不如天。
得见素公书
作者：邵宝
朝代：明

素老书来蜀道长，洞庭春水正茫茫。出群才本安危寄，习隐心应去住忘。夔府孤城看落日，杜陵野客梦沧浪。远人欲挽难为计，共指方平像在堂。
得钱希翁诗简
作者：邵宝
朝代：明

云厓传得步虚歌，回首苍生奈尔何。觞酒谁家延北海，瓣香它日谢东坡。江湖秋水瞳兼碧，花鸟春风鬓独皤。共说陶潜能避俗，却将心事托荆轲。
得雨
作者：邵宝
朝代：明

旱气蒸人酷如火，今霄雨来何沛然。坐令四境尽沾足，行见百谷皆新鲜。闾阎自喜得口食，官府不忧徵税钱。吾徒无能却有幸，斋阁日高犹自眠。
德兴思家
作者：邵宝
朝代：明

正是思家地，山中更雨中。林明初得月，泉响半因风。卧榻辰瞻北，巡车道指东。慈闱无一字，何处问来鸿。
德州
作者：邵宝
朝代：明

北路临流郡，南来奉使身。将怜初领地，器问旧藏人。独立金汤险，先登矢石亲。盗平看出猎，春草四郊新。
忆东林精舍寄示华生云
作者：邵宝
朝代：明

东林寺里旧书堂，三十年来野草荒。百啭未忘初鸟韵，一株犹剩晚柑香。山怀龙阜神俱远，水问梅村脉故长。寄语云生为磨石，客中新记已成章。
忆文正公尝欲卜居宜兴
作者：邵宝
朝代：明

几年卜筑欲江东，阳羡溪山罨画中。千里有情春草遍，一樽无地暮云空。相州未得归韩老，汝颍犹堪葬长公。曾说近游须馆我，吾亭今合号涯翁。
忆母
作者：邵宝
朝代：明

手线缝衣欲问寒，慈颜时向梦中看。世间尽道为官好，天下无如别母难。读罢家音添鬓白，书成国事剩心丹。青灯自照塼河夜，回首江南路渺漫。
忆王山长时将渡钱塘
作者：邵宝
朝代：明

此日君应渡浙江，海天寒月照船窗。久游不作他乡望，老节宁为歉岁降。越岸烟消分莽渚，钱塘潦尽露涛泷。阿符未了城南课，好趁春潮放晓艭。
志喜答文玉用前韵
作者：邵宝
朝代：明

彭蠡波平阳鸟来，滕王依旧水中台。虔州兵速神旗复，安庆城坚贼舰回。
忽忆江西湖南时风景用前韵
作者：邵宝
朝代：明

漫道吴天似楚天，四时风雨一萧然。滕王阁下维舟地，黄鹤楼中听笛年。春色渐回梅放后，秋声应尽雁归前。东山屐在堪乘兴，閒送清泉下石田。
忽闻点易台泉出
作者：邵宝
朝代：明

点易朱闻滴露研，忽传此地有原泉。莫言一滴无多水，点尽乾坤是尽年。
怀五老峰寄赵博士立之
作者：邵宝
朝代：明

落落复落落，泛舟蓉湖西。安得五綵虹，架天作长梯。南望瀑布水，舒卷青云齐。上有五老者，翱翔紫云霓。具寄一书札，浩思极冥栖。楚谣对芳草，苍然夕烟迷。
怀姜佥宪若虚
作者：邵宝
朝代：明

西江共校荐贤书，回首风尘廿载馀。顾我文章非晦父，知君礼乐自横渠。洞前鸣鹿苹还茁，柱底降蛟窟已墟。病客江南时感旧，三门寥落绝双鱼。
怀山中草堂
作者：邵宝
朝代：明

十日不到超然堂，泉声隔竹高云凉。山中本爱白日静，台下已谢青春忙。行支削棘立高处，坐隐槁梧穷大方。祇须假我三伏尽，沧浪歌里棹相将。
怀管司训
作者：邵宝
朝代：明

履违公府十年多，门刺因君两度过。老母寿能成旷典，郎君政不负高科。晚风海上吹寒菊，秋雨江南熟早禾。更爱儒官成绩远，手栽桃李听弦歌。
怀罗台州兼柬余郡推
作者：邵宝
朝代：明

十年雅意属台州，珍重罗侯代顾侯。勘易客来缘我送，采诗人去为谁收。东郊灵雨春中驾，北极明星海上楼。政暇从容对参佐，郡推元有古风流。
思东为王世臣题
作者：邵宝
朝代：明

二东风度未销沉，一字兴思总德音。晨馆披吟真自力，晚田耕穫亦何心。伐檀兴远羞餐素，运甓劳多叹惜阴。莫道夔州无厚植，门前芳桂已成林。
思山翁辞二首
作者：邵宝
朝代：明

山中人兮踰上寿。饮石泉兮卧岩窦。女萝衣兮薜荔裳，朝飧霞兮夕白云以为覆。百草纷兮与邻，予独友兮三秀。世莫知兮已哉，孰姓予兮何首。山中人兮予所求。梦悠悠兮繇昭昭。操予锸兮登高邱。聊尽日兮延伫，招松乔兮千秋。山中人兮盍从我游。
思山翁辞二首·其二
作者：邵宝
朝代：明

山中人兮予所求。梦悠悠兮繇昭昭。操予锸兮登高邱。聊尽日兮延伫，招松乔兮千秋。山中人兮盍从我游。
思萱为吴太学辂作
作者：邵宝
朝代：明

伊昔母在萱正华，儿呼母应春满家。而今见花不见母，家道犹春儿独苦。苦心对花花亦愁，恸哭披图春复秋。
怡琴图为唐勉之赋
作者：邵宝
朝代：明

有弦不若无弦妙，人以声音我以心。坐对南风天籁起，更于何处觅吾琴。八十一丝声太古，伯牙山水伯牙知。寻常袖手休经鼓，那得黄金铸子期。
怡琴图为唐勉之赋·其一
作者：邵宝
朝代：明

有弦不若无弦妙，人以声音我以心。坐对南风天籁起，更于何处觅吾琴。
怡琴图为唐勉之赋·其二
作者：邵宝
朝代：明

八十一丝声太古，伯牙山水伯牙知。寻常袖手休经鼓，那得黄金铸子期。
怡閒翁七十寿诗
作者：邵宝
朝代：明

不须开燕却须诗，七十年来两好儿。晨策杖时无地碍，夜焚香处有天知。中书宅畔云连合，罗汉祠前水满池。莫向人间问蓬岛，人间人以百为期。
悼沈提学休翁
作者：邵宝
朝代：明

江东回首复湖南，到处春风许我参。万里无槎心独往，千钧有笔力能堪。凤皇台远空魂梦，黄鹤楼高绝笑谈。最忆牵衣相别地，碧瞳如水鬓䰐鬖。
惠山杂歌
作者：邵宝
朝代：明

踏踏儿郎从老翁，惠山寺里看新钟。问道新钟几时撞，九秋霜落树头红。箫鼓迎神神下山，香烟满路送神还。安得村村无病苦，灵泉不动庙门閒。听松庵里双古松，松下石床苍藓封。洗却苔痕看古刻，志书传是米南宫。漪澜堂下水长流，暮暮朝朝客未休。纵有《茶经》无陆羽，空教煎白老僧头。登登山路转山阿，须向仙人洞口过。涧水满时青草短，岩花深处白云多。南祠忠定北文襄，千古青山两瓣香。莫问前朝松柏树，祗今何处有甘棠。
惠山杂歌·其一
作者：邵宝
朝代：明

踏踏儿郎从老翁，惠山寺里看新钟。问道新钟几时撞，九秋霜落树头红。